title: Hampus Furuhjelm

text:
Vuosina 1854–1858 Furuhjelm oli Ajanin sotasataman päällikkönä Ohotanmeren rannikolla. Palattuaan tältä komennukselta Pietariin nimitettiin hänet joulukuussa 1858 Venäjän Amerikan kuvernööriksi (kauppakomppanian korkeimmaksi virkamieheksi). Tehtävään edellytettiin aviosäätyä, ja Furuhjelm naikin joulutanssiaisissa tapaamansa 22-vuotiaan Anna von Schoultzin jo helmikuun 1859 alussa. Furuhjelmien viidestä lapsesta kolme syntyi Alaskassa. Heistä vanhimmasta Annie Furuhjelmista tuli aikanaan lehtinainen, kansainvälisen naisasialiikkeen vaikuttaja ja Suomen eduskunnan jäsen.
Furuhjelmin saavutuksiin kuvernöörikautena Alaskassa 1859–1864 on luettu venäläisten ja alkuasukkaiden välisen luottamuksen palauttaminen ja vihollisuuksien lakkauttaminen sekä Alaskasta Kaliforniaan suuntautuneen jääkaupan tervehdyttäminen ja laajentaminen. Yleisesti ottaen kausi oli kuitenkin jo venäläisten siirtokuntien rappeutumisen aikaa. Metsästys oli riistopyynnin takia käytännössä loppunut, eivätkä pyrkimykset hiilikaivosten perustamiseksi toteutuneet. Siirtokuntien tarkastusraportti 1860 ei ollut rohkaiseva, mutta Furuhjelm sai kuitenkin lykätyksi alueen myyntiä. Furuhjelm jäi Venäjän Amerikan toiseksi viimeiseksi kuvernööriksi. Alaska siirtyi Yhdysvalloille 7,2 miljoonan dollarin kauppasummasta hänen seuraajansa ruhtinas Dmitri Maksutovin kauden päätteeksi 1867.


title: Hampus Furuhjelm

text: Vuosina 1865–1870 Furuhjelm palveli kontra-amiraalin arvoisena Itä-Siperian (Primorjen) sotilaskuvernöörinä ja vuodesta 1871 Venäjän Tyynenmeren satamien ja Siperian laivaston komentajana. Hän vaikutti voimakkaasti Vladivostokin ja Primorjen kehittämiseen ja muun muassa avasi alueella Amurin lennätinyhtiön sekä useita majakoita ja telakoita.


title: Hampus Furuhjelm

text: Palattuaan Eurooppaan Furuhjelm toimi 1872–1874 Itämeren laivaston eskaaderinpäällikkönä (flagman) ja sen jälkeen 1874–1876 Taganrogin kaupungin kuvernöörinä Etelä-Venäjällä Asovanmeren rannalla. Täällä hän avasi muun muassa ensimmäisen laivastokoulun ja kirjaston, jonka ahkerana käyttäjänä mainitaan kaupungissa kasvanut Anton Tšehov. Furuhjelm yleni vara-amiraaliksi ja toimi vielä 1878–1880 Tallinnan sotilassataman komendanttina ja sen jälkeen Pietarissa. Vuonna 1886 hänet siirrettiin reserviin ja ylennettiin amiraaliksi 1908. Furuhjelm kuoli seuraavan vuoden syyskuussa Honkolan sukukartanossa Urjalassa 88 vuoden iässä.


title: Hampus Furuhjelm

text: Furuhjelm keräsi matkoillaan merkittävän luonnontieteellisen kokoelman, johon kuului muun muassa Helsingin yliopiston eläinmuseossa oleva sukupuuttoon kuolleen stellerinmerilehmän luuranko.


title: Hampus Furuhjelm

text: Furuhjelmin mukaan on nimetty hänen löytämänsä Japaninmeren Furugelminsaari ( ), joka sijaitsee Pietari Suuren lahdella lähellä Korean rajaa ja on Venäjän eteläisin saari. Mount Furuhelm –niminen vuori (1104 m) sijaitsee Baranofinsaarella Alaskassa lähellä Sitkaa, ja Furuhelm Street –niminen katu Sitkan kaupungissa (entinen Venäjän Amerikan hallintokaupunki Novoarkangelsk). Sahalininsaarella oleva Furugelm-niemi ja -saari sen sijaan on nimetty Furuhjelmin veljen Carl Harald Felix Furuhjelmin mukaan.


title: Kantabrian vuoret

text: Kantabrian vuoret ( tai "Sistema Cantábrico") on vuoristo pohjoisessa Espanjassa. Vuoristo kulkee noin 480 kilometrin matkan Pyreneiltä Navarran, Baskimaan, Kantabrian, Kastilia ja Leónin ja Asturian itsehallintoalueiden läpi Galiciaan. Vuoriston korkein huippu on Torre de Cerredo, joka yltää noin 2 648 metrin korkeuteen.


title: Deva (joki)

text: Deva on joki pohjoisessa Espanjassa. Se virtaa Kantabrian ja Asturian itsehallintoalueiden läpi ja yhtyy Cares-jokeen laskien Atlantin valtamereen Biskajanlahdessa.


title: Deva (joki)

text: Joen pituus on 62 kilometriä ja sen valuma-alue on 1 195 neliökilometriä.


title: Nalón

text: Nalón on Asturian itsehallintoalueen lävitse virtaava joki Espanjassa. Joen pituus on noin 153 kilometriä ja se laskee Atlantin valtamereen Biskajanlahdessa. Joen valuma-alue on 3 692 neliökilometriä.


title: Narcea

text: Narcea on Asturian itsehallintoalueen lävitse virtaava joki Espanjassa. Joen pituus on noin 100 kilometriä ja sen alkulähde sijaitsee 1 600 metrin korkeudella. Sen valuma-alue on 1 135 neliökilometriä. Narcea laskee Nalón-jokeen.


title: Sella

text: Sella on Asturian itsehallintoalueen läpi virtaava joki Espanjassa. Joen pituus on 42,79 kilometriä ja sen alkulähde sijaitsee 1,1 kilometrin korkeudessa. Sella laskee Biskajanlahteen. Sen varrella sijaitseviin kaupunkeihin lukeutuvat muun muassa Ribadesella ja Cangas de Onis. Joen valuma-alue on 1 195 neliökilometriä.


title: Massimiliano Blardone

text: Massimiliano Blardone (s. 26. marraskuuta 1979) on uransa lopettanut italialainen alppihiihtäjä, joka oli erikoistunut suurpujotteluun.


title: Massimiliano Blardone

text: Blardone sijoittui St. Antonin MM-kilpailuissa 2001 suurpujottelussa viidenneksi. Salt Lake Cityn olympialaisissa 2002 hän oli kahdeksas ja Torinossa 2006 yhdestoista. Val d'Iséren MM-kilpailuissa 2009 hän oli viides, Vancouverin olympialaisissa 2010 yhdestoista ja Schladmingin MM-kilpailuissa 2013 niin ikään yhdestoista.


title: Massimiliano Blardone

text: Blardone on voittanut suurpujottelussa seitsemän maailmancupin osakilpailua: 11. tammikuuta 2005 Adelbodenissa, 18. joulukuuta 2005 Alta Badiassa, 2. joulukuuta 2006 Beaver Creekissä, 8. joulukuuta 2007 Bad Kleinkirchheimissa, 20. joulukuuta 2009 Alta Badiassa, 18. joulukuuta 2011 Alta Badiassa ja 26. helmikuuta 2012 Crans-Montanassa. Hän sijoittui suurpujottelun kokonaiscupissa toiseksi kausilla 2005–2006 ja 2006–2007 pistemäärillä 442 ja 380 sekä kolmanneksi kausilla 2003–2004 ja 2011–2012 pistein 266 ja 408.


title: Massimiliano Blardone

text: Blardone voitti pujottelun nuorten maailmanmestaruuden vuonna 1999. Hän on voittanut Italian suurpujottelumestaruuden vuonna 2001 ja supersuurpujottelumestaruuden 2006.


title: Herbert Katz

text: Herbert Abraham Katz (10. joulukuuta 1926 Turku – 1. joulukuuta 2007 Göteborg, Ruotsi) oli suomalainen jazzkitaristi.


title: Herbert Katz

text: Herbert "Häkä" Katz sai ensimmäisen kitaransa koulupoikana 1940-luvun alussa ja opetteli omatoimisesti soittamaan sitä. Katz innostui jazzista, mutta soitti leipätyönään monissa viihdeorkestereissa ja oli mukana levytyksissä. Hänellä oli myös omia orkestereita, erityisesti 1960-luvun kokoonpano on maineikas. Siinä soittivat hänen lisäkseen Teuvo Suojärvi, piano, Heikki Annala, basso, ja Jaakko Furman, rummut. Rauni Pekkala toimi laulusolistina, ja hänen ohellaan toisinaan myös Lasse Mårtenson. Rockin Suomeen tuojien joukossa hän oli yksi ensimmäisiä. Hän soitti Suomen ensimmäisenä rocklevynä pidetyllä levyllä ”Hawaiian Rock”, jonka Onni Gideon levytti 1957.


title: Herbert Katz

text: Katzilla oli levy- ja soitinkauppa Helsingin Uudenmaankadulla. Hän perusti 1953 yhdessä Scandia-Musiikin Paavo Einiön ja Johan ”Mosse” Vikstedtin kanssa. 1970-luvulla Katz siirtyi töihin ulkomaille ja asui viime vuodet Ruotsissa.


title: Herbert Katz

text: Katz esiintyi Pori Jazzissa 1971 Hacke Björksten – Herbert Katz Sextetissä. Hän oli mukana myös Rauno Lehtisen studiokokoonpanossa Vostok All Stars, joka levytti muun muassa ”Säkkijärven polkan” (1962) ja ”Letkiksen” (1963).


title: Herbert Katz

text: Maunu Kurkvaaran elokuvassa "Autotytöt" on Katzin musiikki.


title: Herbert Katz

text: Herbert Katzin käyttämät kitarat:


title: Balin ilmastokokous

text: Balin ilmastokokous ("United Nations Climate Change Conference 2007") järjestettiin Balin kansainvälisessä konferenssikeskuksessa Nusa Duassa, Balilla Indonesiassa 3. joulukuuta – 14. joulukuuta 2007. Kokoukseen osallistuvat 188 maan edustajat sekä useiden järjestöjen ja median tarkkailijat. Kokouksen tavoitteena on aloittaa neuvottelut tulevista ilmastonmuutoksen torjuntakeinoista sen jälkeen, kun Kioton ilmastosopimus päättyy vuonna 2012, ja luoda tavoiteaikataulu näille neuvotteluille.


title: Balin ilmastokokous

text: Kokouksessa sovittiin suunnitelmasta, joka ohjaa tulevia toimia ilmastonmuutoksen torjumiseksi. Sopuun päästiin yli vuorokausi kokouksen aikarajan umpeutumisen jälkeen, kun Yhdysvallat lakkasi vastustamasta sopimusluonnosta. Balilla ei kuitenkaan sovittu varsinaisista päästörajoista kasvihuonekaasupäästöjen vähentämiseksi. Kioton sopimukselle on tarkoitus sopia jatkaja viimeistään Kööpenhaminassa vuonna 2009 järjestettävässä ilmastokokouksessa. YK:n tavoitteena on saada myös Yhdysvallat ja kehitysmaat sitovien päästörajojen piiriin.


title: Jarna Kuiva

text: Jarna Kuiva on Pirkka-Pekka Peteliuksen luoma ja esittämä sketsihahmo, joka tuli tunnetuksi radion "Yömyöhä"-ohjelmista. Jarnan tunnettu hokema on ”Se on kyllä hyvä…!”. Petelius kertoo "Toopelivisio"-kirjassa, että hän kehitti Jarnan eräästä "Mutapainin ystävät" -viihdesarjan sketsistä, missä eräs hahmo kertoi Jarnasta ja hänen edesottamuksistaan. Sitten siitä hahmosta, joka kertoi Jarnasta, kehittyi myöhemmin itse Jarna Kuiva. Hahmo esiintyi myös television puolella sketsisarjoissa "Hei hulinaa" ja "Hui helinää".


title: Jarna Kuiva

text: Jarna on ongelmanuori, jonka keskeinen elämäntehtävä on siirtyä paikasta toiseen viritetyn mopon maksiminopeudella. Jarna on yleensä ilkeä kaikkia muita kohtaan, varsinkin Pedro Hietasta, jota hän siaksi ja karvanaamaksi tapasi sanoa. Jarna haukkuu sumeilemattomasti ketä tahansa ja monissa "Yömyöhissä" hän tapasi heittää jonkun sarjan vieraista ulos studiosta.


title: Jarna Kuiva

text: Ensimmäisessä "Yömyöhässä" Jarna sanoo äitinsä nimen olevan Vilma, vaikka myöhemmin se on aina ollut Jaana. Jarnan suku on valtava, ja Jarnalla on yhteensä 35 sisarta, joiden kaikkien nimi alkaa J-kirjaimella ”paitsi se yksi joka alkaa M-kirjaimella”, kuten Jarna itse "Yömyöhässä" totesi. Jarnalla on kotona myös sirmakkaa soittava sika, jonka nimi on Pedro, ja karvanaamainen kissa.


title: Jarna Kuiva

text: Jarna soittaa myös yhtyeessä "200 grammaa meetvurstia", jonka hän on perustanut sukunsa kanssa. Jarna soittaa siinä meetvurstin siivuja.


title: Arthur Henderson

text: Arthur Henderson (13. syyskuuta 1863 Glasgow – 20. lokakuuta 1935) oli brittipoliitikko, ammattiyhdistysjohtaja ja aseistariisunnan kannattaja. Hän sai Nobelin rauhanpalkinnon vuonna 1934.


title: Arthur Henderson

text: Arthur Henderson syntyi Skotlannissa Glasgow'n kaupungissa. Hänen isänsä oli tekstiilityöläinen, joka kuoli poikansa ollessa kymmenvuotias. Isän kuoleman jälkeen Arthur Henderson muutti Englannin koillisosassa sijaitsevaan Newcastle upon Tynen kaupunkiin.


title: Arthur Henderson

text: Henderson työskenteli veturitehtaalla jo 12-vuotiaana. Kun hän oli päättänyt oppipoika-aikansa 17-vuotiaana, hän muutti Southamptoniin vuodeksi ja tämän jälkeen hän palasi synnyinkaupunkiinsa työskennelläkseen teräsvalimossa. Tällöin hän myös kääntyi metodistiksi vuonna 1879 ja aloitti uransa maallikkosaarnaajana. Henderson kuitenkin joutui työttömäksi vuonna 1884 ja niin hän aloitti itsensä koulutuksen ja saarnaamisen opiskelun.


title: Arthur Henderson

text: Henderson aloitti myös aktiivin toimintansa ammattiyhdistyksessä ja samoin Englannin työväenpuolueessa, jossa kummassakin hän elämänsä aikana hoiti monia vastuunalaisia tehtäviä.


title: Arthur Henderson

text: Hänellä oli takanaan myös pitkä ura alahuoneessa ja hän toimi useita kertoja myös ministerinä; sisäministerinä vuonna 1924 ja ulkoministerinä 1929–1931.


title: Arthur Henderson

text: Ensimmäisen maailmansodan aikana Henderson johti työväenpuoluetta ja kannatti sotaa. Elämänsä loppupuolen Henderson omisti rauhanaatteelle ja yritti voimakkaasti vastustaa kiihtyvää asevarustelua. Hän osallistui keskeisenä henkilänä Geneven aseistariisuntakonferenssiin, ja tämä toiminta johti hänelle vuonna 1934 myönnettyyn Nobelin rauhanpalkintoon.


title: Arthur Henderson

text: Arthur Henderson kuoli 72-vuotiaana. Hänen kahdesta pojastaan tuli kummastakin menestyviä työväenliikkeen poliitikoita ja pitkäaikaisia parlamentin jäseniä. Hänen toisesta pojastaan William Hendersonista tehtiin perinnöllinen paroni Henderson of Westgate ja kolmannesta pojastaan Athurista tuli elinikäinen paroni Rowley.


title: Hans Memling

text: Hans Memling (n. 1430 – 11. elokuuta 1494) oli renessanssin ajan taidemaalari. Hän syntyi Seligenstadtissa lähellä Frankfurtia, mutta loi huomattavimman uransa Bruggen kaupungissa Alankomaissa. Memlingille myönnettiin Bruggen porvarinoikeudet vuonna 1465, ja hän meni kaupungissa myös naimisiin. Memling saavutti taiteilijana menestystä, ja hän pystyi hankkimaan elinaikanaan kohtalaisen omaisuuden.


title: Hans Memling

text: Ennen Bruggeen muuttoaan Memling ilmeisesti asui jonkin aikaa Brysselissä. Memlingin tyylissä on vaikutteita Rogier van der Weydeniltä, jonka johdolla hän mahdollisesti opiskeli Brysselissä.


title: Hans Memling

text: Memling oli aikansa muotokuvamaalauksen mestareita. Monissa hänen teoksissaan on uskonnollisia aiheita, joita hän käsittelee viileän hartaasti. Hänen erityispiirteenään on arvokkaiden koru- ja kangasmateriaalien huolellinen kuvaaminen.


title: Hans Memling

text: Kirjailija Terence Morgan on vuonna 2010 ilmestyneessä fiktiivisessä romaanissaan ”The Master of Bruges” nostanut Hans Memlingin kertomuksensa päähenkilöksi.


title: Andy Rooney

text: Andrew Aitken "Andy" Rooney (14. tammikuuta 1919 Albany, New York – 4. marraskuuta 2011 New York)) oli yhdysvaltalainen radio- ja televisiokäsikirjoittaja ja -juontaja. Hänet tunnetaan parhaiten CBS:n makasiiniohjelmaan "60 Minutes" vuodesta 1979 kuuluneesta viikoittaisesta ohjelmastaan "A Few Minutes With Andy Rooney". Rooneyn ohjelmia on julkaistu myös kirjoina. Hän on saanut elämäntyöstään Emmy-palkinnon.


title: Andy Rooney

text: Rooney opiskeli The Albany Academyssa ja sittemmin Colgaten yliopistossa, kunnes joutui armeijaan elokuussa 1941. Toisen maailmansodan aikana hän oli "Stars & Stripesin" toimittajana. Hän aloitti uransa CBS:llä alun perin jo vuonna 1949, jolloin hän käsikirjoitti "Arthur Godfrey's Talent Scoutsia". Hänen ensimmäinen televisio-ohjelmansa on vuodelta 1964.


title: Andy Rooney

text: Joitakin Rooneyn televisio-ohjelmia on julkaistu myös kirjoina, muun muassa "Common Nonsense" (2002) ja "Years of Minutes" (2003). Hänelle on myönnetty elämäntyöstä Emmy-palkinto. Hän jäi leskeksi 62 vuoden avioliiton jälkeen vaimonsa Margueriten kuoltua vuonna 2004. Hänellä on neljä lasta.


title: Vaskikirjat

text: Vaskikirjat on Erkka Leppäsen vuonna 2007 Tampereella perustama pienkustantamo, jonka erikoisalueena on fantasiakirjallisuus ja muu spekulatiivinen fiktio. Vuosina 2011–2013 kustantamon omisti Pekka Halonen ja se toimi Oulussa. Toukokuussa 2013 Vaskikirjat palasi jälleen Erkka Leppäsen omistukseen.


title: Vaskikirjat

text: Vaskikirjojen päämääränä oli julkaista erityisesti suomentamattomia fantasiakirjallisuuden klassikoita. Käännöskirjojen lisäksi Vaskikirjat on julkaissut myös suomalaista teoksia: Pekka Halosen "Peuraheimo" (2008), Anni Nupposen "Nainen ja kuningas" (2009), M. G. Soikkelin "Kuninkaantekijät" (2010) ja Katri Alatalon "Mustien ruusujen maa" -sarjan kaksi osaa (2012 ja 2013).


title: Vaskikirjat

text: Vaskikirjojen julkaisema Richard Mathesonin "Olen legenda" voitti Tähtivaeltaja-palkinnon vuonna 2008. Lordi Dunsanyn "Haltiamaan kuninkaantytär" oli samana vuonna Tähtifantasia-palkintoehdokkaana. Vuonna 2009 Vaskikirjojen julkaisema Ellen Kushnerin "Thomas Riiminiekka" voitti Tähtifantasia-palkinnon. Myös Robert Silverbergin "Kuningas Gilgameš" oli ehdokkaana. Vuonna 2010 Michael Moorcockin "Katso ihmistä!" oli Tähtivaeltaja-ehdokkaana.


title: Varparanta

text: Varparanta on Kontiolahden kylä Höytiäisen ja valtatie 6:n välissä. Asukkaita on noin 500. Se sijaitsee noin kymmenkunta kilometriä kirkonkylästä pohjoiseen. Etelään Joensuuhun on matkaa 30 kilometriä, pohjoisen suuntaan Kolille hieman enemmän.


title: Varparanta

text: Varparannalla on koulu, joka valmistui 2004. Kylän keskeinen paikka on Kontiolahden vanhainkoti. Kylässä on työväentalo, jossa toimii kesäkahvila. Alueella on myös pitkään toiminut leirikeskus, jonka kunta yritti myydä vuonna 2014, mutta hanke raukesi.


title: Varparanta

text: Kylän vanhin talo on Heikkilän tilan päärakennus, jonka seinään on kaiverrettu vuosiluku 1807.


title: Australian Broadcasting Corporation

text: Australian Broadcasting Corporation eli ABC on Australian kansallinen yleisradioyhtiö, joka perustettiin vuonna 1932. Radiopalvelujen rinnalle tulivat televisiolähetykset vuonna 1956 ja verkkopalvelut vuonna 1995.


title: Australian Broadcasting Corporation

text: ABC:n ensimmäisen virallisen radiolähetyksen aloitti Australian silloinen pääministeri Joseph Lyons 1. heinäkuuta 1932. ABC:llä oli historiansa alukupuolella 12 radioasemaa eri puolilla maata, ja ne lähettivät ohjelmaa 11 tuntia päivässä. ABC:n perustamisen yhteydessä hallitus nimitti sille hallituksen ja siihen viisi komissaaria, mukaan lukien puheenjohtaja ja varapuheenjohtaja.


title: Australian Broadcasting Corporation

text: Alkuvuosina ABC paini teknisten ongelmien kanssa: vuoteen 1933 saakka Sydneyn ja Perthin välinen lankapuhelin ei esimerkiksi pystynyt välittämään musiikkia, ainoastaan puheen. Tasmania ei ollut yhteydessä mantereeseen puhelimella ennen kuin Bassinsalmen yli vedettiin puhelinkaapeli vuonna 1936. Ensimmäinen toimittaja palkattiin vuonna 1934, ensimmäinen uutistoimittaja nimitettiin vuonna 1936 ja ensimmäinen Canberran-kirjeenvaihtaja Warren Denning aloitti lähetystyöt parlamenttitalon lehdistökeskuksesta vuonna 1939.


title: Australian Broadcasting Corporation

text: Toisen maailmansodan aikana, sen jälkeen kun Britannian julisti sodan natsi-Saksalle 1939, myös Australia liittyi liittoutuneiden riveihin. Luotettavien uutisten kysyntä lisääntyi voimakkaasti, ja ABC avasi uusia toimistoja Euroopassa, Lähi-idässä, Kreikassa ja Aasian–Tyynenmeren alueella. ABC halusi jatkaa itsenäisenä uutispalveluna, mutta valtio halusi hallita uutistoimintaa ja pyrki siihen vasta perustetun tiedotusministeriön ja Sir Keith Murdochin johdolla. Ministeriö sensuroi ABC:n iltauutisia usean kuukauden ajan 1940, kunnes ABC sekä muut tiedotusvälineet kuuden kuukauden jälkeen vaativat sensuurin lopettamista. Sensuuri lopetettiin, mutta kaikilla tiedotusvälineillä säilyi uutisten tarkistuttaminen tiedotusministeriöissä sodan loppuun asti.


title: Australian Broadcasting Corporation

text: Toimittajat olivat koko sodan ajan armeijan yksiköiden mukana ja raportoivat tilanteesta rintamalta. Sodan alusta aloittaneet radion lyhytaaltolähetykset Pohjois-Australiasta Tyynenmeren alueelle laajenivat ja niistä syntyi sittemmin kansainvälinen ABC Radio Australia. Miesten ollessa rintamalla naiset alkoivat tehdä miesten töitä, ja ABC:lle palkattiin myös ensimmäinen naispuolinen johtaja Margaret Doyle ABC Newsille.


title: Australian Broadcasting Corporation

text: Vuonna 1942 parlamentti esitteli lainsäädännölliset puitteet ABC:lle "Australian Broadcasting Actin" kautta. Laissa edellytettiin ABC:n olevan täysin itsenäinen toimittamisen suhteen, mukaan lukien sen poliittiset puhelähetykset. Vuonna 1946 lakia muutettiin siten, että siihen lisättiin velvoitukset tiettyjen parlamentaaristen istuntojen lähetyksestä.


title: Australian Broadcasting Corporation

text: ABC esitteli uudet televisiopalvelunsa 5. marraskuuta 1956; televisiolähetyksistä oli tehty laki jo ajoissa vuonna 1953. Vajaa kolme viikkoa myöhemmin vuonna 1956 olympialaisten avajaisissa Melbournessa, ABC oli käynnistänyt kolme televisioasemaa Melbournessa ja kolme Sydneyssä. Vuosikymmenen loppuun mennessä alueellisten kaupunkikeskusten radiolähettimien määrän kasvu lisäsi myös ABC:n yleisönosuutta eri puolilla maata. Vuosikymmenellä myös radion lasten ohjelmat olivat suosittuja ja sen opetusohjelmia käytti vuosikymmenen puoliväliin mennessä 88 prosenttia opettajista opetuksen tukena. ABC avasi myös uusia toimistoja Lontoossa, New Yorkissa ja Port Moresbyssä. ABC:n Radio Australiasta tuli suosittu kansainvälinen radioasema, jota paikalliset yleisöt Tyynenmeren alueella suosivat Voice of American tai BBC World Servicen sijaan.


title: Australian Broadcasting Corporation

text: Kun Australia osallistui Vietnamin sotaan ABC raportoi uutiset iltaisin Australiaan. Vuosina 1965–1972 oli kymmeniä toimittajia paikan päällä raportoimassa. ABC:llä oli toimittajia Vietnamissa ja Jakartassa, ja toimittajat olivat 1940-luvun toimittajien tapaan paikalla rintamilla. Radio Australia teki myös lukuisia asevoimien joukoille suunnattuja lähetyksiä. Viimeiset työntekijät poistuivat Vietnamista vuonna 1972.


title: Australian Broadcasting Corporation

text: Vuosikymmenellä perustettiin myös uusia toimistoja Jakartaan, Kuala Lumpuriin, New Delhiin ja Tokion. Washingtoniin perustettiin toimisto vuonna 1967.


title: Australian Broadcasting Corporation

text: Tällä vuosikymmenellä myös "Aaltojen pituus" otettiin käyttöön, logon suunnitteli Bill Kennard vuonna 1965. Se sai lempinimen "lissajous" aaltojen värähtelyä ääniraudoilla tutkineen ranskalaisen fyysikon Jules Lissajous’n mukaan. Logon kuvio heijastaa tapaa, jolla teknikot käyttivät Lissajous’n käyrää virittäessään laitteita.


title: Australian Broadcasting Corporation

text: 1970- ja 1980-luvulla ohjelmien tarjonta lisääntyi ja vuonna 1975 televisio siirtyi väriaikaan. Vuonna 1976 aloitettiin ensimmäiset FM-lähetykset ABC:n Adelaide-studiosta. Vuonna 1982 ABC:n pitkäaikaisin pääjohtaja (aloitti vuonna 1965), Sir Talbot Duckmanton erosi ja hänen tilalleen tuli David Hill. Vuonna 1983 ABC juhli viiden vuosikymmenen taivaltaan, ja samana vuonna otettiin käyttöön tekstitys kuulovammaisille.


title: Australian Broadcasting Corporation

text: ABC muutti Australian toimipisteensä vuonna 1991 Ultimoon (Sydney) ja vuonna 1994 Southbankin (Melbourne). Vuonna 1995 ABC aloitti netissä perusti uutisportaalin abc.net.au internetiin. Vuoden 1996 vaaleissa ABC tarjosi yleisölle ensimmäisen online-vaalituloksen, jossa on ajantasaiset ja vuorovaikutteiset äänestystiedot ja -analyysit.


title: Australian Broadcasting Corporation

text: 2000-luvulla digitaalisia palveluita lisättiin ja ABC aloitti vuonna 2010 ABC News24 -uutiskanavan, josta yleisö voi käydä katsomassa uutisia silloin kuin se heille sopii. Nykyään kaikki ABC-televisiokanavat ABC, ABC2, ABC3, ABC News24 ovat ABC:n vuorovaikutteisina iview-julkaisuina. Koskaan aiemmin australialaisilla ei ole ollut näin paljon vaihtoehtoja mediassa.


title: Whittni Wright

text: Whittni Wright (s. 30. marraskuuta 1987 Augusta, Georgia, Yhdysvallat) on yhdysvaltalainen näyttelijä. Hän syntyi Augustassa, Georgiassa, ja saavutti mainetta lapsirooleillaan 1990-luvun puolessavälissä.


title: FMC Group

text: FMC Group on rakenne- ja talotekniikkaan, teollisuus- ja energiatekniikkaan, ympäristö- ja yhdyskuntatekniikkaan sekä asiantuntijapalveluihin erikoistunut suunnittelu- ja konsultointipalveluja tuottava konserni, johon kuuluu reilut kymmenen yritystä. Se siirtyi vuoden 2012 alussa ruotsalaisen Swecon omistukseen.


title: FMC Group

text: Konsernilla on 32 toimipistettä parillakymmenellä paikkakunnalla eri puolella Suomea. Kansainvälinen toiminta kattaa tytäryritykset Venäjällä, Latviassa ja Intiassa.


title: FMC Group

text: "FMC Group" on emoyhtiö "Finnmap Consulting Oy":n aputoiminimi.


title: FMC Group

text:
Konsernin henkilöstömäärä oli vuonna 2008 yli tuhat. FMC-Group oli vuonna 2009 Suomen viidenneksi suurin teknisen suunnittelun yritys 70,2 miljoonan euron kokonaislaskutuksellaan.
Emoyhtiö Finnmap Consulting Oy on Suomen suurin rakennesuunnittelutoimisto.


title: FMC Group

text: Joulukuussa 2011 ruotsalainen Sweco ilmoitti ostavansa FMC Groupin.


title: FMC Group

text: Finnmap Consulting Oy on rakennesuunnittelua ja rakennusalan konsultointipalveluja tuottava insinööritoimisto.


title: FMC Group

text: Vuonna 2011 yrityksen laskutus oli noin 26,3 miljoonaa euroa. Kolmasosa laskutuksesta tuli teollisuusrakennusten suunnittelusta. Toimisto-, liike- ja julkisten rakennusten suunnittelu tuottivat laskutusta yhteensä noin puolet kokonaismäärästä. Loppuosa laskutuksesta jakaantui siltojen sekä asuinrakennusten suunnitteluun ja erilaisiin kehitysprojekteihin.


title: FMC Group

text: Työntekjöitä yrityksessä on noin 360 henkeä. Yhtiön toimitusjohtajana toimii Markku Varis.


title: FMC Group

text: Finnmap Consulting Oy on osallistunut voimakkaasti rakennusalan tietomallinnuksen kehittämiseen. Yhtiö on osallistunut ProIT-projektiin, ja sillä on useita yhteistyöprojekteja eri ohjelmistokehittäjien kanssa.


title: Zlatko Saračević

text: Zlatan "Zlatko" Saračević (s. 5. heinäkuuta 1961 Banja Luka) on kroatialainen entinen käsipalloilija, joka edusti aktiiviurallaan sekä Jugoslaviaa että Kroatiaa.


title: Zlatko Saračević

text: Saračević oli voittamassa Jugoslavialle olympiapronssia Soulista 1988. Hän pelasi kisoissa kuusi ottelua ja teki yhdeksän maalia. Kahdeksan vuotta myöhemmin Atlantassa Saračević kuului olympiakultaa voittaneeseen Kroatian joukkueeseen. Hän pelasi kaikissa kuudessa ottelussa ja teki yhteensä 16 maalia.


title: Zlatko Saračević

text: Saračević lopetti uransa vuonna 1998.


title: Bruce Malmuth

text: Bruce Malmuth (4. helmikuuta 1934 – 29. kesäkuuta 2005) oli yhdysvaltalainen elokuvaohjaaja ja näyttelijä.


title: Bruce Malmuth

text: Malmuth teki ohjaajandebyyttinsä vuonna 1981, ja suosituimpia teoksista on Steven Seagalin tähdittämä "Vaikeasti tapettava" (1990).


title: Bruce Malmuth

text: Malmuth kuoli ruokatorvensyöpään Los Angelesissa ollessaan 71 vuoden ikäinen.


title: Rantakylä (Kontiolahti)

text: Rantakylä on kylä Kontiolahden pohjoisosassa, Juuan rajalla. Se sijaitsee nimensä mukaisesti Höytiäisen rannalla. Valtatie 6 kulkee kylän itäpuolella. Rantakylä on Romppalan naapurikylä; kylien raja on häilyvä ja niillä on paljon yhteistä toimintaa. Kylässä on paljon kesäasutusta.


title: Rantakylä (Kontiolahti)

text: Rantakylän peruskoulun ala-aste lakkautettiin vuonna 2003. Koulutalo oli valmistunut 1958. Ensimmäinen kansakoulu Rantakylässä aloitti 1939.


title: Trini López

text: Trini López (s. 15. toukokuuta 1937) on yhdysvaltalainen muusikko ja elokuvanäyttelijä. Hän syntyi Teksasin pääkaupungissa Dallasissa ja on taustaltaan meksikolainen.


title: Trini López

text: López julkaisi vuonna 1963 debyyttialbuminsa "Trini Lopez Live at PJ's:n", jolle sisältyi hitti "If I Had a Hammer". Hän loi Gibson Guitar Corporationille kitaramallit Trini López Standard ja López Deluxe.


title: Trini López

text: Näyttelijänä López on esiintynyt muun muassa "Likaisessa tusinassa" (1967).


title: Adolphe Quételet

text: Lambert Adolphe Jacques Quételet (22. helmikuuta 1796 – 17. helmikuuta 1874) oli belgialainen yleisnero. Hän vaikutti lukuisilla tieteenaloilla ja kehitti muun muassa painoindeksin, joka on säilynyt vähäisin muutoksin omaan aikaamme saakka.


title: Adolphe Quételet

text: Quételet opetti matematiikkaa vuodesta 1815 ja sai tohtorinarvonsa Gentin yliopistolta vuonna 1819. Hän pääsi Royal Academyn jäseneksi vuonna 1820. Hän perusti observatorioon Brysseliin ja oli huomattava sosiologi varsinkin kriminologian tutkimusalalla.


title: Adolphe Quételet

text: Quételet kuoli Brysselissä 77-vuotiaana.


title: Jeff Mills

text: Jeff Mills (s. 18. kesäkuuta 1963 Detroit, Michigan) on yhdysvaltalainen musiikkituottaja ja kansainvälisesti arvostettu DJ. Hänet tunnetaan erityisesti minimalistisen teknomusiikin uranuurtajana. Hän on kuitenkin myöhemmin kokeillut myös muunlaista musiikillista ja taiteellista ilmaisua, tehden esimerkiksi elokuvamusiikkia ja järjestäen näyttelyitä.


title: Jeff Mills

text: Millsillä oli 1980-luvun Detroitissa oma radioshow, jota hän veti lempinimellä The Wizard (suomeksi "Velho"). Vuosikymmenen vaihteessa hän perusti Underground Resistance -teknokollektiivin "Mad" Mike Banksin kanssa, vetäytyen kuitenkin sen aktiivitoiminnasta melko pian. Vuosina 1991 ja 1995 hän perusti Axis- ja Purpose Maker -levymerkit ja myöhemmin myös Tomorrow-merkin. 2000-luvulla hän on tehnyt muun muassa soundtrackin Fritz Langin dystopia-aiheiseen mykkäelokuvaan Metropolis ja esiintynyt Montpellier’n filharmonisen orkesterin kanssa.


title: Jeff Mills

text: Millsin levytyksiä on hänen omien levymerkkiensä lisäksi julkaistu muun muassa eurooppalaisella Tresorilla.


title: Twipsy

text: Twipsy oli vuoden 2000 Hannoverin maailmannäyttelyn virallinen maskotti.


title: Twipsy

text: Hahmosta tehtiin vuonna 1999 myös piirrossarja, joka on esitetty MTV3-kanavalla 2000-luvun alkuvuosina. Viime vuosina sitä on esitetty MTV Juniori -kanavalla.


title: Twipsy

text: Sarja kertoo kyberavaruuden asukkaasta nimeltä Twipsy, joka löysi kyberavaruudesta ihmisen nimeltään Nick. Myöhemmin hän tutustui Nickin kavereihin Albertiin ja Lisiin. Lapset löysivät kyberavaruuden niin, että Albertin keksimä peli oli avannut tien kyberavaruuteen. Nick oli tietokoneen lähellä ja oli ohjautunut suoraan kyberavaruuteen. Albert keksi yhdistää tulostimen ja skannerin. Näin saatiin printteriskanneri. Tällä laitteella Twipsy ja lapset voivat pysyä yhteyksissä. Ohjelmasta on noin alle 30 osaa.


title: Kamisese Mara

text: Ratu Sir Kamisese Kapaiwai Tuimacilai Mara (6. toukokuuta 1920 – 18. huhtikuuta 2004) oli fidžiläinen poliitikko.


title: Kamisese Mara

text: Mara opiskeli alun perin lääketiedettä, mutta siirtyi taloustieteeseen. Hän toimi maansa pääministerinä vuosina 1967–1987 ja 1987–1992. Valtio saavutti itsenäisyyden Yhdistyneestä kuningaskunnasta vuonna 1970.


title: Kamisese Mara

text: Mara toimi Fidžin toisena presidenttinä Penaia Ganilaun jälkeen vuodesta 1993, kunnes erosi 29. toukokuuta 2000. Hän kärsi loppuvuodesta 2001 aivoinfarktin, joutui heikkoon terveydentilaan ja menehtyi vuonna 2004 Suvassa. Leski Lala Mara kuoli kolme kuukautta myöhemmin.


title: Hurufismi

text: Hurufismi on mystinen, esoteerinen sufilaisuuden lahko. Se oli voimissaan läntisessä Persiassa, Anatoliassa ja Azermbadzanissa 1300-luvun lopulla ja seuraavan vuosisadan alussa. Hurufismin keskinen johtaja oli Fazlallah Astarabadi, joka tuomittiin kuolemaan harhaoppisena 1401 tai 1402. Runoilija Nəsimi oli hänen seuraajansa.


title: Hurufismi

text: Hurufismin opetusten mukaan avain Koraanin seitsemännen kirjan ymmärtämiseen on Kabbalaa muistuttavassa kirjain- ja numeromystiikassa, missä numero seitsemän on keskeisessä osassa. Maailmankaikkeus on ikuinen ja ainaisessa kiertoliikkeessä. Luoja ilmenee jokaisessa atomissa.


title: Mario Castelnuovo-Tedesco

text: Mario Castelnuovo-Tedesco (3. huhtikuuta 1895 Firenze – 16. maaliskuuta 1968 Beverly Hills) oli italialainen säveltäjä. Hän sai varhaisimman pianonsoiton opetuksen äidiltään, aloitti säveltämisen yhdeksänvuotiaana ja opiskeli myöhemmin Ildebrando Pizzettin johdolla. Juutalaisena hän siirtyi Yhdysvaltoihin turvaan 1930-luvun vainoja.


title: Mario Castelnuovo-Tedesco

text: Castelnuovo-Tedesco sävelsi muun muassa ooppera- ja elokuvamusiikkia sekä huomattavan piano- ja kitararepertoaarin. Hän kuoli Kaliforniassa 72-vuotiaana.


title: George Blay

text: George Blay (s. 7. elokuuta 1980) on ghanalainen jalkapalloilija, joka edustaa romanialaista FC Dinamo Bukarestia. Hänen pelipaikkansa on puolustaja.


title: George Blay

text: Ammattilaisuransa Blay aloitti vuonna 2000 Standard Liegen joukkueessa. Hän on sen jälkeen pelannut 2002—2003 Y.R. K.V. Mechelenisa ja 2003—2006 R.A.A. Louviéroisessa. Maajoukkueessa Blay debytoi vuonna 2001. Hän on ollut mukana muun muassa Afrikan mestaruuskisoissa 2002.


title: George Blay

text: Blay on 174 cm pitkä ja painaa 70 kg.


title: Abbey Theatre

text: Abbey Theatre on Irlannin kansallisteatteri, joka toimii Dublinissa. Se avattiin vuonna 1904, ja on toiminut siitä alkaen jokseenkin yhtäjaksoisesti, vaikka sen alkuperäinen rakennus tuhoutui tulipalossa vuonna 1951. Abbety Theatre oli englanninkielisen maailman ensimmäinen julkisella rahoituksella tuettu teatteri. Monet irlantilaisen kirjallisuuden tärkeimmistä nimistä ovat tuoneet teoksiaan julkisuuteen Abbey Theatressa.


title: Mamshit

text: Mamshit () on arkeologinen kohde noin seitsemän kilometrin päässä Dimonan kaupungista Israelin Eteläisellä hallintoalueella. Mamshit oli tärkeä nabatealaiskaupunki suitsukereitillä ja tunnettiin tuolloin nimellä Memphis.


title: Mamshit

text: Mamshit on nykyään suojeltu kansallispuistona ja yhdessä kolmen muun kaupungin kanssa listattu Unescon maailmanperintöluetteloon.


title: Mamshit

text: Mamshit peittää noin kymmenen aarin alueen. Se on pienimpiä mutta parhaiten restauroituja kaupunkeja Negevin aavikolla. Mamhsitissa käytetty arkkitehtuuri on ainutlaatuista ja sellaista ei löydy muista nabatealaiskaupungeista. Roomalaisajalla kaupan ehdyttyä Mamshitin asukkaat löysivät uuden tulonlähteen kuuluisien arabianhevosten kasvatuksesta.


title: Mamshit

text: Nabatealaiset perustavat Mamshitin ensimmäisellä vuosisadalla. Vaurautensa huipulle Mamshit kohosi kuitenkin vasta roomalaisajalla. Rooma valloitti nabatealaisten alueet vuonna 63 eaa. Kuningas Aretas III kuitenkin vannoi kuuliaisuutensa Roomalle ja nabatealaiset saivat pitää maansa. Vuonna 106 Rooma liitti alueet kuitenkin itseensä ja Arabia Petraean provinssiin. Mamshitiin perustettiin tuolloin myös roomalainen varuskunta ja alettiin rakentaa kaupunginmuuria turvaamaan rikkauksia ryösteleviltä paimentolaisheimoilta.


title: Mamshit

text: Rooman hallinnasta Mamshit siirtyi Bysantille 300-luvulla. Bysanttilaiskaudella vahvistettiin kaupunginmuuria ja rakennettiin mm. kaksi kirkkoa. Kaupunki hylättiin noin vuonna 500. Viimeinen maininta Mamshitista on 500-luvulla valmistetusta kartasta.


title: Gunder Gundersen

text: Gunder Gundersen (12. syyskuuta 1930 – 2. kesäkuuta 2005) oli norjalainen yhdistetyn hiihtäjä. Uransa aikana hän voitti kaksi maailmanmestaruusmitalia: hopeaa vuonna 1954 ja pronssia 1958. Olympialaisissa hän sijoittui 11:nneksi Squaw Valleyssa 1960. Oslon talviolympialaisiin 1952 häntä ei valittu mutta muutamaa viikkoa myöhemmin hän voitti Holmenkollenin kilpailun takanaan muun muassa tuore olympiavoittaja Simon Slåttvik. Cortina d'Ampezzon olympialaisiin 1956 hän ei osallistunut sairastumisen vuoksi. Holmenkollenilla hän voitti toisen kerran vuonna 1960 ja Salpausselällä vuonna 1955.


title: Gunder Gundersen

text: Gundersen on tullut kuuluisaksi erityisesti keksimästään omaa nimeään kantavasta kilpailusysteemistä, joka on ollut käytössä vuodesta 1985. Siinä mäessä saavutetut pisteet muutetaan sekunneiksi, joiden mukaan kilpailijat lähtevät hiihto-osuudelle mäkiosuuden voittajan perään.


title: Eburonit

text: Eburonit () olivat kelttiläinen heimo, joka asui nykyisen Maasin ja Reinin välisellä alueella. Päällikkönsä Ambiorixin johdolla he asettuivat vastustamaan Caesaria vuonna 54 eaa., mikä johti heidän tuhoonsa kolme vuotta myöhemmin.


title: Juha Järvinen

text: Juha Järvinen (s. 28. kesäkuuta 1971) on suomalainen musiikin maisteri, kuoronjohtaja ja säveltäjä. Hän työskentelee Turun konservatorion rehtorina.


title: Juha Järvinen

text: Juha Järvinen oli Porissa toimivan Palmgren-konservatorion rehtorina vuosina 2007–2013. Hän siirtyi Turun konservatorion rehtoriksi elokuussa 2013. Vuosina 1999–2003 hän oli Eurajoen kristillisen opiston musiikkilinjan johtaja ja 2003–2007 Palmgren-konservatorion koulutussuunnittelija.


title: Juha Järvinen

text: Eurajoella syntynyt Järvinen kirjoitti ylioppilaaksi Harjavallan lukiosta ja valmistui musiikin maisteriksi Sibelius-Akatemian musiikkikasvatusosastolta vuonna 1998. Hänen instrumenttejaan ovat kuoron- ja orkesterinjohto, piano, saksofoni ja laulu. Järvinen on myös säveltäjä, jonka teoksia Luvian Mieskuoro on esittänyt. Hän johti Luvian Mieskuoroa vuosina 2001-2012. Syksyllä 2013 hän aloitti Turussa Mieskuoro Laulun Ystävien taiteellisen johtajana.


title: Juha Järvinen

text: Järvinen toimi lisäksi vuosina 2008-2013 Pori Big Bandin taiteellisena tuottajana yhdessä Juha Unkilan kanssa. Hän vierailee orkesterin johtajana edelleen. Aikaisemmin hän on johtanut muun muassa Kværner Masa-Yardsin Helsingin telakan mieskuoroa vuosina 1994-1998, Rauman Poikakuoroa 2002–2004 ja Eurajoen Nuorisosoittokuntaa vuosina 1999–2003 yhdessä Esa Laihosen ja Vesa-Pekka Leinon kanssa.


title: Lego Star Wars: The Complete Saga

text: Lego Star Wars: The Complete Saga on Traveller's Talesin ja Amaze Entertainmentin kehittämä sekä LucasArtsin marraskuussa 2007 julkaisema toimintaseikkailupeli. Peli sisältää aikaisemmat pelit "" ja "", jotka perustuvat George Lucasin luomaan "Tähtien sota" -elokuvasarjaan. Peli ei siis ole sarjan varsinainen jatko-osa, vaan yhdistelmä aikaisemmin julkaistuista peleistä pienin lisäyksin.


title: Lego Star Wars: The Complete Saga

text: Peli sisältää kaikki "Tähtien sota" -episodit ja etenee niiden juonien mukaan. Tasot ovat tasohyppelymäisiä ja sisältävät erilaisia pulmanratkaisutehtäviä, joissa yleensä yritetään avata ovi tai silta. Jokaisessa episodissa on yhteensä kuusi tasoa ja niissä on vähintään yksi kulkuneuvotaso. Ensimmäisen pelin tasoja on muutettu niin, että ne muistuttaisivat jatko-osan tasoja. Nyt mukana on myös uusia hahmoja kuten Zam Wesell ja Watto sekä uusia kulkuneuvoja kuten droidihävittäjä ja ARC 170 -tähtihävittäjä. Uutta on myös Challenge- ja Two Player Arcade -pelimuodot. Eri versioissa on myös uusia ominaisuuksia; Xbox 360- ja PlayStation 3 -versiossa uutta on nettikaksinpeli, Wiillä ohjaimen käyttö valosapelina ja Nintendo DS:llä minipelit.


title: Luvian Mieskuoro

text: Luvian Mieskuoro on noin 40 laulajan ryhmä. Kuoroa johtaa Sanna Kuusisto. Luvian Mieskuoro on perustettu vuonna 1948. Sitä edelsi Luvian Merisuojeluskunnan mieskuoro. Luvian Mieskuoro on julkaissut "On merellä suurella ihanaa" -nimisen CD-levyn vuonna 2003.


title: David Carradine

text: David Carradine, oik. John Arthur Carradine (8. joulukuuta 1936 Los Angeles, Kalifornia – 3. kesäkuuta 2009 Bangkok, Thaimaa) oli yhdysvaltalainen näyttelijä. Hän oli ehdolla sekä Emmyn että neljän Golden Globen saajaksi ja sai 1. huhtikuuta 1997 tähden Hollywood Walk of Famelle.


title: David Carradine

text: Carradine syntyi Kalifornian Hollywoodissa näyttelijä John Carradinen ja tämän ensimmäisen puolison Ardanellen poikana. Hän opiskeli San Francisco State Universityssa. 1970-luvulla Carradine nousi huomattavaan suosioon televisiosarjasta "Kung Fu".


title: David Carradine

text: 1990-luvulla Carradine palasi vanhaan rooliinsa sarjan "Kung Fu: The Legend Continues" myötä, ja hän vieraili muun muassa "Lizzie McGuiressa".


title: David Carradine

text: Carradine löydettiin kuolleena 4. kesäkuuta 2009 hotellihuoneensa kaapista Bangkokissa. Ruumis löydettiin alastomana sidottuna naruun, jonka pää oli kaulan, ja toinen pää sukupuolielinten ympärillä. Kuolemaa epäiltiin aluksi itsemurhaksi, mutta pian uutisoitiin, että kuolema saattoi olla seksuaalista kiihotustilaa voimistavasta hypoksifiliasta seurannut onnettomuus. Myös Carradinen edustaja ja perheenjäsenet kertoivat uskovansa onnettomuuteen itsemurhan sijasta.


title: Virtuosi di Kuhmo

text: Virtuosi di Kuhmo (VdK) on suomalainen kamariorkesteri. Se on perustettu 1992.


title: Virtuosi di Kuhmo

text: Orkesterin perustaja oli viulisti-kapellimestari Peter Csaba, joka on johtanut pääosin orkesterin konsertit ja levytykset. Orkesteri perustettiin Kuhmon kamarimusiikkijuhlien yhteydessä toimineen samannimisen orkesterin perinteiden jatkajaksi, mutta myöhemmin se on itsenäistynyt omaksi riippumattomaksi kokoonpanokseen, jolla on oma organisaatio ja ohjelmasuunnittelu.


title: Virtuosi di Kuhmo

text: Virtuosi di Kuhmo on esiintynyt merkittävimmissä suomalaisissa kaupungeissa ja musiikkijuhlilla. Lisäksi se on esiintynyt suurimmissa Euroopan maissa sekä Venäjällä ja Japanissa. Orkesteri on tehnyt seitsemän levytystä. Orkesterin levytyksistä "Vivaldi: Neljä vuodenaikaa" ja "Kaanaanmaa" ovat Suomessa ylittäneet kultalevyrajan. Orkesteri on levyttänyt Ondinelle ja EMIlle, ja sillä on tekeillä kahdeksas levy, jonka julkaisee saksalainen CPO-yhtiö.


title: Catahoulanleopardikoira

text: Catahoulanleopardikoira on kotoisin Louisianasta Catahoulan piirikunnasta. Se lasketaan cur-rotuihin, jotka ovat amerikkalaisia metsästys- ja paimenkoiria. Rotu paimentaa kotimaassaan villisikoja ja sitä käytetään myös metsästykseen. Se on ollut Louisianan virallinen osavaltiokoira vuodesta 1979 lähtien.


title: Catahoulanleopardikoira

text: Catahoulanleopardikoira on keskikokoinen, voimakas ja lihaksikas, samaan aikaan kuitenkin myös ketterä ja kestävä. Sen silmät voivat olla ruskeat, siniset tai keskenään eriväriset. Karvapeite on lyhyt ja yleensä laikukas, mutta kaikki värit sallitaan.


title: Catahoulanleopardikoira

text: Catahoulanleopardikoira vaatii tiukkaa kuria, sillä reviiritietoisuus, itsenäisyys ja suojelusvietti ovat sille erittäin tyypillisiä ominaisuuksia. Asianmukaisesti koulutettuna se on perhettään kohtaan rakastava, kiintyvä ja uskollinen. Se soveltuu moniin eri käyttötarkoituksiin puuhunajavasta ja haukkumalla ajavasta koirasta karja- ja vahtikoiraksi. Kanadassa sitä on käytetty myös rekikoira-ajoissa.


title: Catahoulanleopardikoira

text: Rodun esi-isiin kuului luultavasti espanjalaisten löytöretkeilijöiden mukanaan tuomia mastiffeja, vinttikoiria ja vihikoiria, jotka risteytyivät paikallisten alkuasukkaiden susimaisten koirien kanssa. Kantarotuina mainitaan erityisesti "espanjalainen sotakoira", joka tuotiin alueelle 1500-luvulla. Ranskalaisten uudisasukkaiden mukana tuli uusia koiria, todennäköisesti ainakin beaucenpaimenkoiria, jotka edelleen risteytyivät paikalliseen kantaan. Myös meksikonkarvattomankoiran, perunkarvattomankoiran ja carolinankoiran uskotaan osaltaan vaikuttaneen rodun perimään. Keskisen Louisianan alueen varhaiset uudisasukkaat käyttivät kyseisistä tuonneista polveutuneita koiria paimentamaan villikarjaa, joka käsitti sekä villisikoja että lehmiä. Rotu on saanut nimensä turkkinsa läikikkäästä kuvioista. Suomeen tuotiin vuonna 2007 kaksi yksilöä.


title: Jeri Ryan

text: Jeri Lynn Ryan (s. 22. helmikuuta 1968 München, Saksan liittotasavalta) on saksalaissyntyinen yhdysvaltalainen näyttelijä. Hänellä on ollut huomattavia rooleja muiden muassa televisiosarjoissa "" ja "Shark".


title: Jeri Ryan

text: Ryan on myös esiintynyt esimerkiksi sarjoissa "Käytäväpeliä", "O.C.", "Boston Legal" ja "Totuuden anatomia" sekä Peyton Reedin ohjaamassa komediaelokuvassa "Vähät rakkaudesta" (2003).


title: Jeri Ryan

text: Ryan syntyi Münchenissä, Saksassa, missä perhe asui Ryanin isän työn vuoksi. Hän valmistui high schoolista vuonna 1986 ja opiskeli sitten Northwestern-yliopistossa. Hän oli vuoden 1989 Miss Illinois ja kilpaili siten vuoden 1990 Miss American tittelistä.


title: Jeri Ryan

text: Ryanin ensimmäisestä avioliitosta (1991–1999) Jack Ryanin kanssa syntyi poika vuonna 1994. Ryan meni uusiin naimisiin kesäkuussa 2007 ranskalaisen kokin, Christophe Émén kanssa. He saivat tyttären 2. maaliskuuta 2008.


title: Kimmo Nurminen

text: Kimmo Nurminen (s. 5. heinäkuuta 1971 Turussa) on suomalaisen musiikkilehti Suen päätoimittaja. Nurminen on toiminut lehden päätoimittajana tammikuusta 1997 alkaen. Nurmisen aikana Sue on kasvanut pienestä paikallislehdestä Suomen suuripainoksisimmaksi musiikkilehdeksi, jonka painos on nykyisin noin 60 000 (lähteiden 2 ja 3 uutis-sisältö on kotoisin Sue-lehden omasta toimeksiannosta lähetetyistä tiedotteista).


title: Kimmo Nurminen

text: Nurminen on toiminut vuosina 1988-2002 turkulaisen elävän musiikin yhdistyksen, "Auran panimo -yhdistyksen" organisaattorina sekä vuodesta 1994 alkaen indie-musiikkiin keskittyvän Indie-iltamat -festivaalin tuottajana. Indie-iltamat kokoaa Helsingin Sanomien mukaan suomalaisen "vaihtoehtoeliitin". Viime vuosina nelipäiväiseksi kasvanut, perinteisesti DBTL-tapahtuman aikoihin järjestettävä tapahtuma on järjestetty myös muissa kaupungeissa kuten Helsingissä.


title: Kimmo Nurminen

text: Nurminen on ollut valtakunnallisen "Nuori Kulttuuri -musiikki 2007" -raadin jäsenenä palkitsemassa nuoria rock- ja pop-yhtyeitä. Lisäksi Nurminen on toiminut valokuvaajana.


title: Kimmo Nurminen

text: Nurminen on myös DJ-kaksikko The Boys Named Suen toinen osapuoli yhdessä Suen toimituspäällikön Ari Väntäsen kanssa. Kaksikko soittaa pääosin Dynamo-klubilla.


title: Kimmo Nurminen

text: Kimmo Nurmisen veli on kitaristi Olli Nurminen (Xysma, Shake, Trouble Bound Gospel).


title: Vuoden 1939 konklaavi

text: Vuoden 1939 konklaavi, eli paavin valitseva kardinaalien kokous pidettiin 1. maaliskuuta – 2. maaliskuuta 1939. Konklaavi valitsi seuraajan samana vuonna menehtyneelle paavi Pius XI:lle. Konklaavin voitti lopulta italialainen Egenio Pacelli, joka otti paavilliseksi nimekseen Pius XII:n.


title: Vuoden 1939 konklaavi

text: Vuonna 1939 konklaavissa valittiin paavia selvästi puhkeavaa sotaa varten. Pacelli oli juristin ja hallintomiehen uran omaavana kuurian kokenein diplomaatti, vaikka hänellä ei ollut kokemusta hiippakunnan tai seurakunnan johtajana. Hänet valittiin paaviksi kolmannessa äänestyksessä 2. maaliskuuta saaden 48 ääntä 62:sta. Neljäntoista muun kuuriakardinaalin mielestä Pacelli oli liian ujo, pelokas ja päättämätön voidakseen toimia paavina.


title: Jürgen Moltmann

text: Jürgen Moltmann (s. 8. huhtikuuta 1926) on saksalainen kristillinen teologi. Hän syntyi Hampurissa ja tuli uskoon ollessaan sotavankina toisen maailmansodan vuosina.


title: Jürgen Moltmann

text: Moltmannin teos "Toivon teologia" on vuodelta 1964. Opetettuaan Kirchliche Hochschule Wuppertalissa hän toimi vuosina 1967–1994 Tübingenin Eberhard Karls -yliopiston systemaattisen teologian professorina.


title: Jürgen Moltmann

text: Moltmannille myönnettiin vuonna 1994 Ernst Blochin palkinto, ja Daniel Ciobotea on myöntänyt hänelle myöhemmin Moldovan ristin.


title: Paul Butcher

text: Paul Butcher (s. 14. helmikuuta 1994) on yhdysvaltalainen näyttelijä.


title: Paul Butcher

text: Butcher tunnetaan parhaiten TV-sarjassa Zoey 101, jossa hän näyttelee hahmoa Dustin Brooks. Hänellä on myös rooli vuoden 2008 elokuvassa Surviving Sid. Hän on myös esiintynyt sarjan Criminal Minds tuotantokaudella 5.


title: Zambo

text: Zambo eli sambo on nimitys intiaanin ja negridin jälkeläisestä. Zambo on vanhentunut, usein rasistinen nimitys, eikä sitä normaalissa puheessa enää käytetä. Henkilö voi kokea sen jopa loukkaavana.


title: Esko Antola

text: Esko Mikael Antola (s. 18. tammikuuta 1947 Angelniemi) on suomalainen valtiotieteen tohtori (1980) Turun yliopistosta. Vuosina 1996–2003 hän toimi Jean Monnet -professorina Turun yliopistossa. Vuosina 2003–2007 hän johti samassa yliopistossa toiminutta Jean Monnet Centre of Excellence -keskusta toimien samalla henkilökohtaisena Jean Monnet -professuurina (Jean Monnet Chair ad personam). Vuosina 2007–2010 Antola toimi Centrum Balticum -keskuksen johtajana ja Centrum Balticum –säätiön asiamiehenä. Hän jäi tehtävästä eläkkeelle vuonna 2011.


title: Esko Antola

text: Antola on perehtynyt tutkimustensa kautta erityisesti Euroopan unioniin. Hän on toiminut asiantuntijana valtionhallinnossa, elinkeinoelämässä ja tiedotusvälineissä. Antola on ollut jäsen monissa EU:hun liittyvissä koti- ja ulkomaisissa työryhmissä ja hankkeissa.


title: Esko Antola

text: Antola sai professorin arvonimen vuonna 2012.


title: OSM

text: OSM voi tarkoittaa seuraavia:


title: Orotina

text: Orotina on Costa Rican Alajuelan maakunnassa sijaitsevan Orotinan kantonin pääkaupunki. Orotinan pinta-ala on 19,99 km² ja asukasluku 10 017 henkeä.


title: Orotina

text: Kaupunki sijaitsee 229 metriä merenpinnan yläpuolella, suhteellisen tasaisella alueella Costa Rican vuoristoisella länsirannikolla. Orotinan sijainti on 26 kilometriä Tyyneltävaltamereltä ja 66 kilometrin päästä Costa Rican pääkaupungista San Josésta.


title: Orotina

text: Orotina on tunnettu hedelmäkaupunkina. Orotinassa vietetään vuosittain hedelmäfestivaaleja, joissa on esillä ja myynnissä hedelmiä ja kasviksia ympäri maata.


title: Orotina

text: Orotinan maaperä on hyvin hedelmällistä ja keskilämpötila on noin 30 celsiusta.


title: Werra

text: Werra on joki Saksassa. Se on yksi Weserin kahdesta lähdejoesta, ja virtaa läpi Thüringenin, Hessenin ja Ala-Saksin osavaltion. Joen pituus on 292 kilometriä ja sen valuma-alue kattaa 5 496 neliökilometrin suuruisen alueen. Suurimpia kaupunkeja Werran varrella ovat Meiningen, Bad Salzungen, Eisenach, Eschwege ja Hann. Münden.


title: Salernonlahti

text: Salernonlahti () on Tyrrhenanmereen kuuluva lahti lounaisessa Italiassa. Salernonlahtea erottaa Napolinlahdesta Sorrenton niemimaa. Lahden halkaisija on noin 60 kilometriä. Sen pohjoisella laidalla sijaitsee kaupungit Amalfi ja Salerno.


title: Péter Csaba

text: Péter Csaba (s. 1952 Cluj, Transilvania, Romania) on romanianunkarilaista syntyperää oleva viulusti ja kapellimestari. Hän asuu Ranskassa Lyonissa.


title: Péter Csaba

text: Csaba aloitti musiikkiopinnot kotikaupungissaan ja jatkoi niitä Bukarestissa. Hän on voittanut Italiassa pidetyn Paganini-kilpailun ja monia muita musiikkikilpailuja. Sen jälkeen hän on luonut kansainvälisen musiikkiuran ja toiminut muun muassa ruotsalaisen Musica Vitae -kamariorkesterin taiteellisena johtajana ja ylikapellimestarina. Hän on perustanut Virtuosi di Kuhmo -kamariorkesterin 1992. Hän on johtanut Lapplands Festspel -musiikkijuhlia Ruotsin Arjeplogissa vuodesta 1992. Hän on pitänyt mestarikursseja eri maissa, muun muassa Suomessa, Ruotsissa ja Yhdysvalloissa. Hänelle on myönnetty ruotsalaisen Expressen-lehden Spelmannen-palkinto.


title: Patraksenlahti

text:
Patraksenlahti () on lahti Joonianmeressä Kreikassa. Se sijaitsee Korintinlahden suulla ja yhdistää sen muuhun Joonianmereen. Patraksenlahti on pituudeltaan noin 40–50 kilometriä ja leveydeltään noin 10–20 kilometriä.
Patraksenlahden pohjoisrannikko kuuluu maantieteellisesti Keski-Kreikkaan ja etelärannikko Peloponnesoksen niemimaahan. Hallinnollisesti pohjoisrannikko kuuluu Aitolia-Akarnaniaan ja etelärannikko Akhaiaan, jotka kummatkin ovat osa Länsi-Kreikan aluetta. Lahden tärkein satamakaupunki on Patras, joka sijaitsee sen kaakkoisrannalla. Pohjoisrannalla sijaitsee Mesolóngi. Patraksenlahden ja Korintinlahden rajalla salmen ylittää Ríon–Antírrion silta.


title: Patraksenlahti

text: Lahden alueella on käyty useita meritaisteluita, kuten Lepanton taistelu.


title: OneRepublic

text: OneRepublic on Coloradossa, Yhdysvalloissa, vuonna 2003 perustettu poprock-yhtye. Ennen levytyssopimusta yhtye saavutti suosiota MySpacessa. OneRepublic on kertonut saaneensa vaikutteita musiikkiinsa U2- ja The Beatles -yhtyeiltä.


title: OneRepublic

text: Vuonna 2007 OneRepublic julkaisi esikoisalbuminsa, "Dreaming Out Loud". Sen ensimmäinen single, ”Apologize”, saavutti suuren suosion ympäri maailmaa. Kappale pääsi singlelistojen kärkeen yhteensä 16 eri maassa, ja sai myös Grammy-ehdokkuuden. "Dreaming Out Loud" sai Yhdysvalloissa platinalevyn. Myös toinen studioalbumi, vuonna 2009 julkaistu "Waking Up" menestyi hyvin. Siltä julkaistiin yhteensä neljä singleä, joista ”All the Right Moves” ja ”Good Life” olivat suosituimmat.


title: OneRepublic

text: Kolma studioalbumi, "Native", oli yhtyeen ensimmäinen Billboard 200 -albumilistan kymmenen parhaan joukkoon päässyt albumi. Sen toisesta singlejulkaisusta, ”Counting Stars” -kappaleesta, tuli yhtyeen menestynein single ”Apologizen” jälkeen.


title: HelMet-kirjasto

text: HelMet-kirjasto on pääkaupunkiseudun kirjastoverkosto eli kirjastokimppa, joka koostuu Helsingin, Espoon, Vantaan ja Kauniaisten kaupunginkirjastoista. Yhteiset käyttösäännöt ja kirjastojärjestelmä mahdollistavat yhteiskäytön. Kaikissa toimipisteissä käy sama kirjastokortti. Aineistoa voi tilata toiseen toimipisteeseen, ja palauttaminen, varaaminen ja uusiminen onnistuu kaikissa kirjastoissa. Esimerkiksi espoolaiskirjastosta lainatun teoksen voi siis palauttaa Helsingissä sijaitsevaan kirjastoon ja päinvastoin. Kirjastoverkoston nimi on juonnettu englanninkielisestä nimestä "Helsinki Metropolitan Area Libraries."


title: HelMet-kirjasto

text: Pääkaupunkiseudun kirjastot ovat tehneet yhteistyötä vuodesta 1976 lähtien. Tuolloin hankittiin ensimmäinen yhteinen atk-pohjainen lainausjärjestelmä. 1980-luvulla asiakkaat saivat seudullisen yhteisen kirjastokortin.


title: HelMet-kirjasto

text: Vuonna 2002 otettiin käyttöön kolmas yhteinen kirjastojärjestelmä, ja tällöin nykyinen HelMet-brändi tuli käyttöön. Millennium-järjestelmän käyttöönottokokemukset ja ominaisuudet innostivat yhteistyön tiivistämiseen. HelMet-palvelun myötä syntyi yhteinen kokoelma, joka on koko seudun asukkaiden ahkerassa käytössä.


title: HelMet-kirjasto

text: HelMet-verkkobrändi oli Taloustutkimuksen vuonna 2012 tekemän selvityksen mukaan Suomen toiseksi arvostetuin verkkobrändi heti Googlen jälkeen. Vuonna 2013 tehdyn selvityksen mukaan se oli Suomen viidenneksi arvostetuin Googlen, Yle Areenan, Ilmatieteen laitoksen ja HSL:n Reittioppaan jälkeen. Vuonna 2016 se oli neljäs Yle Areenan, Kanta.fi:n ja Ilmatieteen laitoksen jälkeen. Vuonna 2017 se oli viides Yle Areenan, Ilmatieteenlaitoksen, Kanta.fi:n ja Ylen jälkeen..


title: HelMet-kirjasto

text: Yhteensä HelMet-kirjastolla on 63 toimipaikkaa ja kuusi kirjastoautoa. Seudullinen kirjavarasto sijaitsee Helsingin pääkirjastossa Pasilassa. Varastokokoelmaan kuuluu yli 200 000 kirjaa ja yli 900:n aikakauslehden vuosikertoja, jotka on sijoitettu 844 neliömetrin varastotilaan. Musiikkiaineistoa on varastoitu Tikkurilan kirjastossa sijaitsevaan HelMet-musiikkivarastoon.


title: HelMet-kirjasto

text: Vuonna 2014 HelMet-kirjastot ilmoittivat vuosilainausmääräksi 17 miljoonaa aineistokappaletta. Käyntejä kirjastoihin kertyi 12 miljoonaa ja lisäksi viisi miljoonaa verkkokäyntiä. Kokoelmissa oli 3,5 miljoonaa teosta.


title: HelMet-kirjasto

text: HelMet-kirjallisuuspalkinto on pääkaupunkiseudun kirjastojen vuosittain jakama kirjallisuuspalkinto, joka annetaan "HelMetin hyvälle kirjalle".


title: HelMet-kirjasto

text: HelMet-kirjastot antavat palkinnon vuosittain suomalaiselle teokselle, joka on ilmestynyt noin viiden vuoden sisällä. Kirjastot nostavat palkinnolla esille "laatukirjoja, tulevaisuuden klassikoita ja marginaalisempia kirjallisia ääniä".


title: HelMet-kirjasto

text: Palkittu kirja voi olla suomen- tai ruotsinkielinen kauno- tai tietokirja tai lasten- ja nuortenkirjallisuutta.


title: Tess Mattisson

text: Tess Mattisson (s. 13. tammikuuta 1978, Tukholma) on ruotsalainen laulaja. Hän on vaikuttanut yhtyeissä Rob'n'Raz, Dr. Alban, Basic Element ja Drömhus. Hän on myös La Cream -yhtyeen duon toinen laulajista.


title: Abbas

text: Abbas voi tarkoittaa seuraavia:


title: Ben Johnson (näyttelijä)

text: Ben Johnson Jr. (13. kesäkuuta 1918 – 8. huhtikuuta 1996) oli yhdysvaltalainen näyttelijä.


title: Ben Johnson (näyttelijä)

text: Johnson syntyi Oklahomassa ja oli naimisissa Carol Elaine Jonesin kanssa vuodesta 1941 tämän kuolemaan 27. maaliskuuta 1994. Parilla ei ollut lapsia. Johnson sai tähden Hollywood Walk of Famelle vuonna 1994. Hänelle myönnettiin parhaan miessivuosan Oscar-palkinto vuonna 1972. Hänet palkittiin lisäksi Golden Globella (1972) ja Baftalla (1973).


title: Ben Johnson (näyttelijä)

text: Tunnetuimpia elokuvia, joissa Johnson on näytellyt, ovat "Viimeinen elokuva" (ohj. Bogdanovich, 1971), "Pakotie" (ohj. Peckinpah, 1972) ja "Hustle – hintaan mihin hyvänsä" (ohj. Aldrich, 1975).


title: Ben Johnson (näyttelijä)

text: Johnson kuoli vuonna 1996 sydänkohtaukseen 77- vuotiaana.


title: Helmet

text: Helmet tarkoittaa muun muassa seuraavia asioita:


title: Tuntematon sotilas (radiokuunnelma)

text: Tuntematon sotilas on vuosina 1966–1967 esitetty radiokuunnelmasarja Väinö Linnan samannimisen romaanin pohjalta. Näyttelijä Saulo Haarlan ohjaama kuunnelmasarja oli kaiken kaikkiaan 19-osainen ja 16 tuntia pitkä.


title: Tuntematon sotilas (radiokuunnelma)

text: Kuunnelmasarja seurasi kirjan tekstiä uskollisemmin kuin 1955 valmistunut Edvin Laineen tekemä Tuntematon sotilas -elokuva. Elokuvan näyttelijöistä kuunnelmassa olivat mukana Matti Ranin, Sakari Halonen, Taneli Rinne, Pentti Irjala ja Kalevi Kahra, mutta eri rooleissa. Erityisesti sotamies Korpelan ja lotta Kotilaisen kohtaaminen sekä everstiluutnantti Karjulan sekoaminen aiheuttivat närkästystä aikalaiskriitikoissa.


title: Peter Bogdanovich

text: Peter Bogdanovich (s. 30. heinäkuuta 1939 Kingston, New York, Yhdysvallat) on yhdysvaltalainen elokuvaohjaaja, -käsikirjoittaja ja -näyttelijä. Häne tunnetuimpia ohjauksiaan on "Viimeinen elokuva", jonka hän ohjasi Larry McMurtryn romaanin pohjalta vuonna 1971. Hän sai opetusta Stella Adlerilta. Bogdanovich tunnetaan myös dokumentaristina ja kirjailijana, joka on haastatellut elokuvahistorian suuruuksia Orson Wellesistä ja John Fordista alkaen.


title: Peter Bogdanovich

text: Bogdanovich sai vuonna 1971 parhaan käsikirjoituksen Bafta-palkinnon. Hänen isänsä oli kotoisin Serbiasta ja äitinsä juuriltaan itävallanjuutalainen.


title: Peter Bogdanovich

text: Useita Oscar-ehdokkuuksia saaneen "Viimeisen elokuvan" ohella Bogdanovich on ohjannut muiden muassa elokuvat "Paperikuu" (1973), "Daisy Miller" (1974) ja "Etsivät vauhdissa" (1981).


title: Lumivarpunen

text: Lumivarpunen ("Montifringilla nivalis") on vuoristoissa elävä varpuslintu.


title: Lumivarpunen

text: Linnun pituus on noin 17 cm, siipien kärkiväli 34 cm ja paino noin 40 g. Kooltaan ja elinpaikkansa mukaan muistuttaa pulmusta. Höyhenpuku on alapuolelta valkoinen, selästä harmaanruskea, pää on harmaa ja siivet sekä pyrstö mustan ja valkoisen kirjavat. Koiraalla on juhlapuvussa musta kurkkulappu ja musta nokka, talvella nokka on keltainen. Naaran puku on himmeämpi. Käytökseltään se on vilkas ja peloton.


title: Lumivarpunen

text: Lumivarpunen esiintyy Etelä-Euroopan ja Aasian korkeilla vuoristoseuduilla. Se on paikkalintu eikä sitä ole tavattu Suomessa. Laji elää 1–10 miljoonan neliökilometrin laajuisella alueella, Euroopassa elää 1–3,1 miljoonaa yksilöä ja lajin kanta on elinvoimainen.


title: Lumivarpunen

text: Lumivarpuset elävät korkealla vuoristossa 1 900–3 100 metrin korkeudessa eivätkä laskeudu kilometriä alemmaksi kuin aivan poikkeustapauksissa.


title: Lumivarpunen

text: Yksiavioinen. Pesä on kolossa, joko maan- tai kallionkolossa tai halkeamassa, pöntössä, rakennuksessa jne. Se on rakennettu kuivista ruohonkorsista, sammalesta, jäkälistä ja muista kuivista rakennusaineista. Naaras munii 3-6, tavallisesti 4-5 munaa. Muna painaa 3,0 g. Naaras hautoo 13–14 päivää. Molemmat emot ruokkivat poikasia, jotka lähtevät pesästä 3 viikon ikäisinä.


title: Lumivarpunen

text: Talviaikaan syö siemeniä, keväällä ja kesällä myös hyönteisiä ja hämähäkkejä. Talvella lumivarpuset kuuluvat laskettelukeskusten vakioruokavieraisiin.


Sata vuotta kaivossa – Aknestikin suurimmat hitit on suomalaisen Aknestik -yhtyeen kolmas ja viimeisin kokoelmalevy. Se julkaistiin alkuvuodesta 2006.


title: Tycoon City: New York

text: Tycoon City: New York on Deep Red Gamesin valmistama simulaatiotietokonepeli vuodelta 2006. Se muistuttaa pelinä paljon 20 vuotta vanhempaa SimCityä, mutta on graafiselta asultaan modernimpi.


title: Tycoon City: New York

text: Pelissä voit rakentaa kaupunkia lisäämällä siihen uusia rakennuksia ja pitää hyvää huolta kaikista New Yorkin asukkaista.


title: Tycoon City: New York

text: GameSpot antoi pelille 6.7/10 arvostelussaan.


title: Leskeneläke

text: Leskeneläke on lakisääteinen korvaus, jota työeläkelaitos ja Kela maksavat tietyin edellytyksin leskelle, kun tämän puoliso on kuollut. Leskeneläkkeen tarkoitus on turvata toimeentulo silloin, kun perhe yllättäen menettää toisen puolison tulot. Leskeneläkkeen voi saada sekä nais- että miespuolinen leski. Ehtona kuitenkin on, että puolisot ovat menneet naimisiin ennen kuin kuollut puoliso oli täyttänyt 65 vuotta. Tämän lisäksi leskeneläkkeen saamiseen vaikuttaa se, onko puolisoilla ollut yhteistä lasta.


title: Leskeneläke

text: Leskeneläkkeen saajista 17 % on miehiä ja 83 % naisia.


title: Jean Desmarets de Saint-Sorlin

text: Jean Desmarets de Saint-Sorlin (1595 Pariisi – 28. lokakuuta 1676 Pariisi) oli ranskalainen runoilija, kirjailija ja näytelmäkirjailija. Hän oli myös Ranskan akatemian jäsen.


title: Jean Desmarets de Saint-Sorlin

text: Jean Desmarets, Saint-Sorlin herra, oli kuningas Ludvig XIII:n neuvonantaja ja armeijan erityistarkastaja sekä itäisen Välimeren laivaston pääsihteeri. Hän oli usein nähty vieras Hôtel de Ramboullet'n kirjallisessa salongissa, joka sijaitse aivan Louvren vieressä. Hän kirjoitti myös tunnettuun ranskalaiseen käsikirjoitukseen "Guirlande de Julie" arvostetun ja ihaillun runon "La Violette".


title: Jean Desmarets de Saint-Sorlin

text: Nicolas Faret ja Claude Malleville tutustuttivat hänet Valentin Conrart'n kirjalliseen yhteisöön, jossa hän luki romaaninsa "L'Ariane"' vuonna 1632. Hän oli myös kardinaali Richelieun suojatti, ja näin ollen hänet valittiin jäseneksi vasta perustettuun Ranskan akatemiaan, jonka ensimmäinen kansleri hän oli.


title: Jean Desmarets de Saint-Sorlin

text: Kardinaali Richelieu innosti Jean Desmarets de Saint-Sorlinin kirjoittamaan tragedioita, mutta hän suoritti tehtävän ilman suurempaa innostusta. Vuonna 1645 Desmarets de Saint-Sorlin koki voimakkaan uskonnollisen herätyksen ja hänen tuotantoonsa tuli voimakkaat kristilliset aiheet. Hän ehdotti kuninkaalle jopa armeijan kokoamista harhaoppisten lopullista tuhoamista varten.


title: Kirjakieli

text: Kirjakieli voi tarkoittaa seuraavia asioita:


title: Tottijärven koulu

text: Tottijärven koulu on Nokian kaupungissa Tottijärven kylässä. Se perustettiin vuonna 1871. Koulun arkistossa on säilynyt senaatin päätös asiasta 18. päivältä lokakuuta 1871. Koulurakennus valmistui 1873. Uusi rakennus valmistui 1955, seuraavana vuonna purettiin vanha. Uutta koulua laajennettiin vuonna 1989.


title: Tottijärven koulu

text: Koulussa on luokat 1–6.


title: Kyläkutoja

text: Kyläkutoja ("Ploceus cucullatus") on hyvin yleinen afrikkalainen kutojalintu.


title: Kyläkutoja

text: Linnun pituus on 15-18 cm ja paino 31-45 g. Koiras on pääosin kirkkaankeltainen, sillä on musta pää ja kurkku, punainen silmä ja tukeva sinimusta nokka. Naaras on kellertävänruskea ja sen nokka on punertava.


title: Kyläkutoja

text: Kyläkutoja on sangen runsaslukuinen lintu lähes koko Saharan eteläpuolisessa Afrikassa. Sen elinalueen laajuus on noin 14 miljoonaa neliökilometriä ja sen kanta on elinvoimainen. Ihmiset ovat siirtäneet lajin muun muassa Keski-Amerikkaan ja Portugaliin.


title: Kyläkutoja

text: Harvapuustoiset metsät, pensaikot ja ihmisasutus.


title: Kyläkutoja

text: Laji pesii suurina yhdyskuntina, usein yhdessä mustakutojan ("Ploceus nigerrimus") kanssa. Koiraalla voi olla ainakin 2 naarasta. Samassa puussa voi olla kymmeniä pesiä. Pesä on taitavasti ruohonkorsista ja lehdistä kudottu oksasta riippuva kori. Naaras munii 2-5 munaa ja hautoo 12 päivää. Poikaset lähtevät pesästä 17-21 päivän ikäisinä. Kuparikäki ("Chrysococcyx caprius") loisii kyläkutojien pesissä.


title: Kyläkutoja

text: Kyläkutojat syövät siemeniä ja viljaa ja ovat paikoitellen vaivana maanviljelijöille syöden ja tahrien ulosteillaan viljaa. Ne syövät myös kukkia, mettä ja selkärangattomia, joilla ne ruokkivat poikasia.


title: Lysithea

text: Lysithea on Jupiterin epäsäännöllistä rataa kiertävä kuu, joka löydettiin vuonna 1938. Se tunnettiin nimellä Jupiter X vuoteen 1975, jolloin se sai Lysithea-nimen Okeanoksen tyttäreltä. Se kuuluu Himalia-ryhmään.


title: Grotte de Rouffignac

text: Grotte de Rouffignac on luola Ranskassa Dordognen departementin seudulla, missä oli jääkauden aikoina tiheä asutus. Rouffignacin luola tunnetaan runsaista mammuttikaiverruksista. Se on ajoitettu noin 13 000 vuoden taakse, ja siellä tehtiin taidetta ilmeisesti aiemmin Solutren kaudella. Unesco kirjasi sen maailmanperintöluetteloonsa vuonna 1979 osana Vézèren alueelta löytyvistä arkeologista kohteista.


title: Grotte de Rouffignac

text: Luolaston pituus on yli kahdeksan kilometriä. Sen seiniin on maalattu tai kaiverrettu yli 250 kuvaa, joista 158 on mamutteja. Mammutteja esittävät kuvat ovat melko harvinaisia esihistoriallisessa taiteessa. Grotte de Rouffignacissa on kolmannes Länsi-Euroopan mammuttien kuvista. Sitä pidetään kummallisena asiana, koska Lounais-Ranskasta ei ole löytynyt paljoa mammutin luita.


title: Grotte de Rouffignac

text: Luolista on löytynyt merkkejä siitä, että niissä on talvehtinut karhuja. Niistä on jäänyt karvoja seiniin ja ne ovat keväällä talviunen jälkeen teroittaneet kasvaneita kynsiään niihin.


title: Acela Express

text: Acela Express on Yhdysvaltain kansallisen rautatieyhtiön Amtrakin kallistuvakorinen suurnopeusjuna. Se liikennöi Bostonin, New Yorkin ja Washington DC:n välillä. Juna kulkee asemien välillä 120–240 kilometriä (75–150 mailia) tunnissa riippuen radan sallimasta suurimmasta nopeudesta.


title: Acela Express

text: Lokakuussa 1994 Amtrak järjesti tarjouskilpailun kalustovalmistajille, jotka pystyisivät valmistamaan suurnopeusjunan, jonka huippunopeus olisi 150 mailia (241 kilometriä) tunnissa. Bombardierin ja Alstomin yhteinen hakemus valittiin maaliskuussa 1996. Liikennöinnin piti alkaa loppuvuodesta 1999, mutta koska junat olivat 10 senttiä liian leveitä, päästiin liikenne aloittamaan vasta joulukuussa 2000.


title: Acela Express

text: Acela-junien matka-aika Bostonin ja New Yorkin välillä on kolme ja puoli tuntia, New Yorkin ja Washingtonin välillä kaksi ja puoli tuntia. Pelissä "Microsoft Train Simulator" ajetaan Acela Express junaa rataosuudella Northeast Corridor.


title: Mauno Koivuneva

text: Mauno Koivuneva (9. maaliskuuta 1904 Viipuri – 7. heinäkuuta 1989 Helsinki) oli suomalainen vanhoillislestadiolainen pappi, "Päivämiehen" pakinoitsija "Paimenpoika" 1955–1978 ja Koiviston Viesti -lehden perustaja ja päätoimittaja.


title: Mauno Koivuneva

text: Mauno Koivuneva syntyi herännäishenkiseen kotiin Viipurissa. Kirjoitettuaan ylioppilaaksi Viipurin Suomalaisesta Lyseosta keväällä 1926 hän aloitti teologian opinnot Helsingin yliopistossa. Pappisopiskelujen loppuunsaattaminen viivästyi, koska Koivunevasta tuli SNLK:n poikatyön matkasihteeri vuonna 1929 ja SNMKY:n urheiluliiton sihteeri vuonna 1930. Tähän työhön hän sai vaikutteita kansainvälisestä NMKY:n toiminnasta, vierailtuaan mm. Tanskassa, Saksassa, Yhdysvalloissa ja Kanadassa 1920–1930-lukujen vaihteessa. Vaikka Koivuneva erosi tehtävistään jo 1930-luvun alussa, aikakirjoihin jäivät hänen omat urheilusaavutuksensa NMKY:ssä eli mestaruudet 1 500, 5 000 ja 10 000 metrin juoksuissa vuosina 1929 ja 1930. Nyt hän sai lisäksi aikaa saattaa loppuun teologian opintonsa.


title: Mauno Koivuneva

text: Erotutkinnon Helsingin yliopiston teologisesta tiedekunnasta hän suoritti joulukuussa 1933, ja papiksi hänet vihittiin Viipurissa 3. tammikuuta 1934. Uransa aluksi Koivuneva hoiti lyhytaikaisia tehtäviä Viipurin hiippakunnassa. Vuonna 1936 hän siirtyi Viipuriin nuorisopapiksi, myöhemmin samana vuonna Säyneisen seurakunnan vt. kirkkoherraksi. Koivunevan ensimmäisiä töitä Säyneisissä oli kirkon rakennusrahaston kokoaminen. Kirkon rakennustyö alkoi toukokuussa 1939 ja jo saman kuun loppupuolella muurattiin peruskivi. Ensimmäinen jumalanpalvelus kirkossa pidettiin marraskuussa 1939, mutta samassa kuussa alkanut talvisota siirsi kirkon vihkimisen seuraavan vuoden elokuulle. Talvisodassa Koivuneva oli ensin rintamapappina, mutta haavoituttuaan hän palasi seurakuntatyöhön Säyneisiin. Hän kuitenkin hävisi Arvo Nivalle papin vaalissa syyskuussa 1942 ja joutui jättämään seurakunnan.


title: Mauno Koivuneva

text: Säyneisistä Koivuneva siirtyi Koivistolle Suomenlahden pohjukkaan keväällä 1943. Rauhan tultua hän toimi niin sanottuna evakkopappina vuodesta 1945 vuoteen 1951 ja teki kiertomatkoja Koiviston evakkojen parissa. Hän oli myös perustamansa Koiviston Viesti -lehden päätoimittaja. Koivistolta Koivuneva siirtyi Pohjanmaalle Haapavedelle viralliseksi apulaiseksi vuosiksi 1951 ja 1952 ja sieltä edelleen Utajärven kirkkoherraksi vuonna 1953. Tästä tehtävästä hän jäi eläkkeelle vasta vuonna 1971. Kirkkoherran työn ohella Koivuneva toimi vanhoillislestadiolaisen herätysliikkeen saarnamiehenä. Hän oli myös tunnettu poronhoitoharrastuksestaan ja toiminnastaan metsätyömiesten parissa savotoilla. Ehkä parhaiten hänet kuitenkin muistetaan Päivämies-lehteen Paimenpoika-nimimerkillä kirjoittaneena pakinoitsijana vuodesta 1955 alkaen vuoteen 1978 saakka.


title: Mauno Koivuneva

text: Mauno Koivunevan puoliso oli vuodesta 1936 lähtien sairaanhoitaja Toini Tellervo Aarne. Heille syntyi kaikkiaan viisi lasta vuosina 1936–1944.


title: Mauno Koivuneva

text: Jäätyään eläkkeelle Koivuneva siirtyi ensin Oulunsaloon vuosiksi 1971–1979, sitten Nurmijärvelle 1979–1985 ja lopuksi Helsinkiin 1985–1989. Hän kuoli Helsingissä heinäkuussa 1989.


title: Ananke (kuu)

text: Ananke on Jupiterin epäsäännöllistä rataa kiertävä kuu, joka löydettiin vuonna 1951. Se on nimetty kreikkalaisen mytologian Ananke-jumalattaren mukaan ja tunnettiin nimellä Jupiter XII vuoteen 1975. Ananke antaa nimensä Ananke-ryhmälle.


title: Wilhelm Lagus

text: Jakob Johan Wilhelm Lagus (5. toukokuuta 1821 Turku – 2. huhtikuuta 1909 Lohja) oli suomalainen tutkija ja professori.


title: Wilhelm Lagus

text: Laguksen vanhemmat olivat professori Wilhelm Gabriel Lagus ja Hedvig Maria af Tengström. Hän pääsi ylioppilaaksi Porvoon lukiosta 1839 ja valmistui filosoian kandidaatiksi ja maisteriksi 1844 sekä lisensiaatiksi ja tohtoriksi 1847. Lagus toimi Helsingin yliopiston kirjaston ylimääräisenä amanuenssina 1844–1854 ja yliopiston kreikan kirjallisuuden dosenttina 1846–1857. Hän oli itämaiden kirjallisuuden professorina 1857–1866, kreikan kirjallisuuden professorina 1866–1886, yliopiston vararehtorina 1875–1878 ja rehtorina 1878–1884. Lagus oli lisäksi yliopiston raha– ja mitalikokoelman esimies 1863–1892, Viipurilaisen osakunnan inspehtori 1868–1881, filosofisen tiedekunnan promoottori 1869 sekä yliopiston soittokunnan inspehtori 1874–1881. Lagus osallistui säätyvaltiopäiville aateliston edustajana 1882, 1885 ja 1891. Hän oli Muinaistieteellisen toimikunnan puheenjohtaja 1884–1887 ja Suomen tiedeseuran puheenjohtaja 1864–1865. Lagus sai professorin arvonimen 1854 ja hänestä tuli kanslianeuvos 1871 ja valtioneuvos 1883. Lagus aateloitiin 1880. Lagus omistautui professorina Helsingissä aluksi orientalistiikalle ja julkaisi muun muassa uraauurtavan arabian oppikirjan sekä kirjoitti nykypersian kieliopin, jota tosin ei koskaan painettu.


title: Wilhelm Lagus

text: Lagus oli naimisissa kaksi kertaa, 1850–1859 Fredrika Kastalia Wickmanin (k. 1859) kanssa ja 1862–1906 Kristina Wilhelmina Kuneliuksen (k. 1906) kanssa. Hänellä oli kolme lasta ensimmäisestä ja viisi lasta toisesta avioliitosta. Metsänhoitaja Alexander Gabriel Lagus (1856-1912) oli yksi ensimmäisen avioliiton lapsista.


title: David Kaufman

text: David Kaufman (s. 23. heinäkuuta 1961 Saint Louis, Missouri) on yhdysvaltalainen näyttelijä, joka tunnetaan paremmin äänirooleistaan piirrossarjoissa.


title: David Kaufman

text: Kaufman aloitti näyttelemisen jo nuorena Saint Louisissa ja 18 vuotta täytettyään hän lähti opiskelemaan teatteria Kalifornian yliopistoon Los Angelesiin. Kaufman ehti jo ennen teatteriopintojaan näytellä televisiosarjoissa, kuten "Pieni talo preerialla", "Remington Steele – huijari vai herrasmies", "Father Murphy" ja "Down to Earth".


title: David Kaufman

text: Kaufman on ollut vuodesta 1990 lähtien naimisissa näyttelijä Lisa Picotten kanssa ja heillä on yksi lapsi, joka syntyi vuonna 2002.


title: Iskelmä (lehti, 1960-luku)

text: Iskelmä oli nuorisomusiikin erikoislehti, joka ilmestyi 1960–1967. Lehteä julkaisi Scandia-Musiikki Oy, tosin viralliseksi julkaisijaksi oli merkitty Rytmi-musiikki. Sen päätoimittaja oli Antti Einiö ja toimitussihteeri Erkki Pälli. Muita toimittajia tai avustajia olivat muun muassa Markku Veijalainen, Christina "Chrisse" Johansson, Kari Helopaltio ja Lontoossa Hilkka Kantelinen. Lehteä julkaisevan Scandia-Musiikin leima näkyi lehdessä siten, että sen artistit saivat sivuilla näkyvän osan.


title: Iskelmä (lehti, 1960-luku)

text: Lehti myönsi vuoden suosituimmalle artistille kunnianosoituksena ylennysmerkin: Brita Koivunen oli vuoden 1960 suosituin kotimainen laulajatar, The Strangers vuoden 1962 suosituin yhtye, Anki Lindqvist sai kunnianosoituksen vuosina 1966 ja 1967 sekä Danny kerran. Lehti julkaisi myös levyjen myyntitilastoja.


title: Iskelmä (lehti, 1960-luku)

text: Lehti lopetettiin kannattamattomana 1967.


title: Takkukotilo

text: Takkukotilo ("Trichia hispida") on pieni noin 5 mm kokoinen kotilo. Nimensä se on saanut pienistä karvoista kuoressa. Sen väritys on vaalea, usein hailun keltainen. Takkukotiloilla ei ole suurta merkitystä tuholaisena.


title: Takkukotilo

text: Takkukotiloita tavataan valoisissa metsissä lähes koko Euroopassa eteläisimpiä niemimaita lukuun ottamatta.


title: Nancy Hollister

text: Nancy Putnam Hollister (s. 22. toukokuuta 1949) on yhdysvaltalainen republikaanipoliitikko, joka toimi Ohion kuvernöörinä.


title: Nancy Hollister

text: Hollister aloitti poliittisen uransa Mariettan kaupunginvaltuutettuna ja myöhemmin pormestarina. Hän toimi George Voinovichin varakuvernöörinä vuosina 1995–1998 ja toimi itse Ohion kuvernöörinä 31. joulukuuta 1998 – 11. tammikuuta 1999. Hän istui Ohion osavaltion edustajainhuoneessa vuosina 2001–2005.


title: Hautakivisuunnittelija

text: Hautakivisuunnittelija on ammatti, jossa suunnitellaan asiakkaiden toiveiden mukaisia hautakiviä. Suunnittelija piirtää tietokoneella asiakkaan toivomusten mukaisen hautamuistomerkin. Hautamuistomerkki on useimmin kiveä, mutta muitakin materiaaleja käytetään. Esimerkiksi puuta, metallia, lasia, betonia sekä luonnosta tuotuja kiviä käytetään muistomerkkinä hautausmaalle sopivilla koristeilla täydennettyinä. Kiven ylivoimainen kestävyys muihin materiaaleihin nähden on taannut sen suosion yleisimpänä materiaalina.


title: Hautakivisuunnittelija

text: Ensimmäiset hautakivien tietokonepiirrokset teki Keijo Kaikkonen Kempeleessä vuonna 1992. Tekniikka ja ohjelmat ovat kehittyneet siten, että nykyisin voidaan piirtää hautakivi luonnollisilla väreillä ja hautausmaaympäristöön "upotettuna". Näin asiakas voi vakuuttua tilaushetkellä lopputuloksesta.


title: Hautakivisuunnittelija

text: Tarkat, luonnollisessa koossa olevat tietokonepiirrokset haastavat hautakiviveistämöä tekemään tarkalleen piirroksen mukaisen kiven. Kaiverrukset ja muut koristeet ovat myös piirroksessa mittasuhteessa ja tämä helpottaa asentajaa toteuttamaan asiakkaan toiveen pikkutarkasti.


title: Hautakivisuunnittelija

text:
Tietokonepiirrokset helpottavat tekstien ja koristeiden sommittelua luonnosta haettuun ns. luonnonkiveen.
Ensin otetaan digikuva luonnonkivestä ja sen jälkeen korkeus- ja leveysmitat. Näin saadaan hahmoteltua esimerkiksi metallista valettujen enkeleiden, lintujen, nimilaattojen ja ristien koot ja sijainnit. Toki luonnonkiveen voidaan myös tehdä nimet kaiverrustekniikalla, mutta yleisempi tapa on kiinnittää joko metalliset irtokirjaimet tai nimilaatta.


title: Hautakivisuunnittelija

text: Hautakiven voi suunnitella myös itse Internetissä.


title: Kevytkola ja Mentos -purkaus

text: Kevytkola ja Mentos -purkaus () on reaktio kevytkolajuoman (Diet Coke) ja Mentos-karkin välillä.


title: Kevytkola ja Mentos -purkaus

text: Ilmiö sai alkunsa, kun Steve Spangler loi Internet-ilmiön Denverissä KUSA-TV:ssä vuosina 2002 ja 2005. Supersuosituksi ilmiö kuitenkin tuli vasta EepyBird.com:n julkaistua ilmiöstä Internetiin viimeisteltyjä kikkailuvideoita, joita syyskuuhun 2007 mennessä oli katsottu noin 10 miljoonaa kertaa. EepyBird.com oli yksi ensimmäisistä viraalivideosivustoista, jotka onnistuivat tienaamaan rahaa videoillaan. Alkumenestyksen jälkeen Eepybird siirtyi tekemään yhteistyötä ensin Mentosin ja myöhemmin myös Coca-Colan kanssa, ja sitä pidetään nykyään yhtenä viraalimarkkinoinnin oppikirjaesimerkeistä.


title: Kevytkola ja Mentos -purkaus

text: Ilmiötä on käsitelty monissa tiedettä popularisoivassa televisio-ohjelmissa. Kuuluisin on Discovery Channelilla näytettävä "Myytinmurtajat" ("MythBusters"). Idea oli Kari Byronin, joka tuli hänen ollessaan FHM-lehden kuvauksissa. Ohjelman juontajat Adam Savage ja Jamie Hyneman ryhtyivät selvittämään mysteeriä ja saivat aikaan tuloksen, joka on syy reaktioon.


title: Kevytkola ja Mentos -purkaus

text: 19. kesäkuuta 2008 Turiba-yliopiston opiskelijat Latviassa tekivät Guinnessin maailmanennätyksen tekemällä 1911 kevytkola ja Mentos -purkausta yhtä aikaa.


title: Kevytkola ja Mentos -purkaus

text: Heti kun Steve Spangler näytti televisiossa ilmiön, syntyi lukuisia erilaisia mahdottomia ja mahdollisia selityksiä, mutta pääsyy kaikkeen on Mentoksen nukleaatio. Mentos-pastillin pinnassa on pieniä kraattereita. Kun Mentos pudotetaan kevytkolapulloon, jokaiseen pieneen kraatteriin muodostuu kaasukupla, jonka hiilihappopitoinen juoma vapauttaa.


title: Kevytkola ja Mentos -purkaus

text: Pelkkä Mentoksen nukleaatio ei kuitenkaan ole pääsyy, vaan eri ainesosat vaikuttavat tulokseen. Hiilihappopitoisuus eli kevytkolan CO, aspartaami ja kofeiini sekä Mentoksen arabikumi ja liivate vaikuttavat asiaan.


title: Kevytkola ja Mentos -purkaus

text: Tavallisen Mentoksen ja sokerittoman välillä on kuitenkin eroa. Tavallisessa Mentoksessa on enemmän kraattereita, kun taas sokeriton on sileämpi eikä synnytä yhtä paljon kaasukuplia. Tosin sokeritonkin Mentos toimii, muttei niin hyvin.


title: Kevytkola ja Mentos -purkaus

text: Kevytkola ja Mentos -purkaus on aiheuttanut paljon erilaisia urbaanilegendoja. Yksi kuuluisimmista Internetissä levinneistä on, että jos juo pullollisen kevytkolaa ja syö Mentoksia kokonaisina, koko vatsa voi räjähtää. Myytinmurtajat Adam ja Jamie kuitenkin tutkivat asiaa ja totesivat, että vatsaan mennessään kolajuoma menettää lähes kaiken hiilihappopitoisuutensa, jolloin kokeilu korkeintaan aiheuttaa oksentamisen.


title: Lascaux-interstadiaali

text:
Lascaux-interstadiaali oli keskimääräistä leudompi, tosin melko kylmä vaihe viime jääkauden lopuilla noin 17700–16500 radiohiilivuotta sitten tai 20800–18000 kalenterivuotta sitten.
Lascauxin luolamaalaukset syntyivät tällöin. Jää vetäytyi silloin hitaasti Pohjois-Saksassa. Hampurin seuduilla on saattanut olla Meiendorfissa tilapäistä asutusta jo 17000 vuotta sitten. Ranskan peuranmetsästäjien Madeleinen kulttuuri alkoi levitä tällöin Madeleine IV-kaudella Keski-Ranskaan ja Etelä-Saksaan asti. Keski-Eurooppa ja Unkarinkin seutu säilyivät vielä kylminä.
Esimerkiksi Alaskassa näkyi Lascaux-interstadialaiin liittyneitä kasvillisuusmuutoksia.
Lascauxin interstadiaalin ajoituksesta on vaihtelevia tietoja. GISP2-jäänäytteen mukaan radiohiiliaikoina Lascauxin interstadiaalin lämpimin kausi oli
16200–15100 radiohiilivuotta eli 19000–18000 kalenterivuotta sitten.
Tämä interstadiaali päättyi kylmään Heinrichin tapahtumaan H1, joka alkoi noin 16500 kalenterivuotta sitten.


title: Dick Celeste

text: Richard Frank "Dick" Celeste (s. 11. marraskuuta 1937 Cleveland) on yhdysvaltalainen demokraattipoliitikko, joka on toiminut Ohion kuvernöörinä.


title: Dick Celeste

text: Celeste valittiin Ohion osavaltion edustajainhuoneeseen vuonna 1970 ja Jim Rhodesin varakuvernööriksi vuonna 1974. Hän oli ensimmäisen kerran ehdolla kuvernööriksi vuonna 1978, mutta hävisi Rhodesille. Hän toimi kuvernöörinä vuosina 1983–1991 ja Yhdysvaltain Intian suurlähettiläänä vuosina 1997–2001.


title: Frank Pierson

text: Frank R. Pierson (12. toukokuuta 1925 Chappaqua, New York – 23. heinäkuuta 2012 Los Angeles, Kalifornia) oli yhdysvaltalainen elokuvaohjaaja ja -käsikirjoittaja. Hän voitti vuonna 1976 parhaan alkuperäisen käsikirjoituksen Oscar-palkinnon elokuvasta "Hikinen iltapäivä".


title: Frank Pierson

text: Piersonilla oli kaksi aiempaa Oscar-ehdokkuutta vuosilta 1966 ja 1968. Hän oli lisäksi kerran Bafta- ja Golden Globe -ehdokkaana sekä neljästi Emmy-ehdokkaana.


title: Frank Pierson

text: Pierson toimi Yhdysvaltain elokuva-akatemian puheenjohtajana vuosina 2001–2005.


title: Clint Walker

text: Norman Eugene "Clint" Walker (30. toukokuuta 1927 Hartford, Illinois – 21. toukokuuta 2018 Grass Valley, Kalifornia) oli yhdysvaltalainen näyttelijä. Hän on tullut tunnetuksi cowboyrooleillaan muun muassa televisiosarjassa "Cheyenne" (1955–1962).


title: Clint Walker

text: Illinoisissa syntyneellä Walkerilla on cherokeetaustaa.


title: Clint Walker

text: Merkittävin rooli Walkerilla oli elokuvassa "Likainen tusina" (1967). Häntä on kunnioitettu tähdellä Hollywood Walk of Famella.


title: Esihistoriallinen elämä

text: Esihistoriallinen elämä tarkoittaa organismeja, jotka elivät maapallolla elämän alusta noin 3,8 miljardia vuotta sitten historiallisen ajan alkuun (noin vuoteen 3500 eaa).


title: Esihistoriallinen elämä

text: Esihistoriallinen elämä kehittyi laajalla aikavälillä yksinkertaisista bakteerien kaltaisista valtamerissä eläneistä soluista leviksi yhä monimutkaisemmiksi monisoluisiksi rakenteiksi, kuten sieniksi, kasveiksi, madoiksi, nilviäisiksi, äyriäisiksi, hyönteisiksi ja selkärankaisiksi. Evoluution myötä syntyi uusia elämänmuotoja ja toisia hävisi, kuten dinosaurukset (lukuun ottamatta lintuja).


title: Esihistoriallinen elämä

text: Suuri osa esihistoriallisista lajeista on kuollut sukupuuttoon. Vain 1 % lajeista on yhä elossa, suurin osa on nähtävissä vain fossiileina. Toisaalta esimerkiksi hait ovat muuttuneet miljoonien vuosien aikana vain vähän.


title: Esihistoriallinen elämä

text: Geologisesti tarkastellen ihminen on hyvin nuori laji, vain noin 195 tuhatta vuotta vanha.


title: Zenodotos

text: Zenodotos () oli kreikkalainen filologi Efesoksesta, Aleksandrian kirjaston ensimmäinen ylikirjastonhoitaja. Hän kehitti kirjaston lajittelua aiheittain, ja keksi, että kirjat kannattaa järjestää aakkosjärjestykseen tekijän nimen alkukirjaimen mukaan.


title: Scatman Crothers

text: Benjamin Sherman Crothers (23. toukokuuta 1910 Terre Haute, Indiana – 22. marraskuuta 1986 Van Nuys, Kalifornia) oli yhdysvaltalainen Saturn-palkittu näyttelijä, laulaja, muusikko ja tanssija.


title: Scatman Crothers

text: Hänet muistetaan parhaiten roolistaan Louie the Garbage Man televisiosarjassa Chico and the Man, sekä Jazzin ääniroolista alkuperäisessä "The Transformers" -animaatiosarjassa. Crothers palkittiin Saturnilla 1980-luvulla parhaasta miessivuosasta elokuvassa "The Shining – Hohto" ja hänelle on myös annettu oma tähti Hollywood Walk of Fameen. Hän myös työskenteli Clint Eastwoodin kanssa elokuvassa "Bronco Billy" ja oli pienessä sivuosassa menestyselokuvassa "Yksi lensi yli käenpesän". Crothersin viimeiseksi rooliksi jäi Jazz animaatioelokuvassa "". Hän menehtyi keuhkosyöpään.


title: Gene Saks

text: Gene Saks (synt. Jean Michael Saks; 8. marraskuuta 1921 New York, New York – 28. maaliskuuta 2015 East Hampton, New York) oli yhdysvaltalainen näyttelijä sekä elokuva- ja teatteriohjaaja.


title: Gene Saks

text: Saks syntyi Manhattanilla. Hänen tunnetuimpien ohjaustensa joukossa on elokuva "Kaktuksen kukka" ("Cactus Flower", 1969).


title: Gene Saks

text: Saks oli vuosina 1950–1978 naimisissa Beatrice Arthurin kanssa. Hän voitti Tony-palkinnon ja oli ehdolla sen saajaksi lukuisia kertoja.


title: Waterloo Roadin koulu

text: Waterloo Roadin koulu () on vuonna 2006 alkanut BBC:n draamasarja, jossa seurataan brittiläisen peruskoulun oppilaiden ja opettajien elämää. Sarjan tapahtumat sijoittuivat alun perin Suur-Manchesterissa sijaitsevaan Rochdaleen, mutta kahdeksanneksi tuotantokaudeksi sarja siirtyi uuteen ympäristöön Skotlantiin. Sarjassa esille tulleita aiheita ovat olleet muun muassa kimurantit ihmissuhteet, abortti, ero ja itsemurha.


title: Waterloo Roadin koulu

text: "Waterloo Roadin koulusta" on esitetty Britanniassa yhdeksän tuotantokautta. Kymmenes tuotantokausi on tekeillä, mutta huhtikuussa 2014 sen ilmoitettiin olevan sarjan viimeinen. Suomessa sarjasta on näytetty neljä ensimmäistä tuotantokautta Yle TV1:llä. Kolmas kausi päättyi alkuvuodesta 2009 ja jo näytetyt jaksot uusittiin kesä- ja heinäkuussa 2009. Neljäs tuotantokausi alkoi TV1:llä lauantaina 18. syyskuuta 2010.


title: Waterloo Roadin koulu

text: Sarjan pääosissa nähdään seuraavia näyttelijöitä: Eva Pope, Jason Merrels, Neil Morrissey, Angela Griffin, Jason Done, Denise Welch, Christine Tremarco, Philip Martin Brown, Chris Geere ja Shabana Bakhsh. Sarjan käsikirjoituksen ovat tehneet Maureen Chadwick ja Ann McManus. Tuotannosta vastaavat BBC ja Shed Production.


title: Fred Schepisi

text: Frederick Alan ”Fred” Schepisi AO (s. 26. joulukuuta 1939 Melbourne) on australialainen elokuvaohjaaja. Hänen ohjaustöitään ovat "Jäätynyt mies" (1984), "Rakkauteni, kohtaloni" (1985), "Roxanne" (1987), "Huuto pimeydestä" (1988), "Sankari vai vakooja" (1990), "Moni kakku päältä kaunis" (1994), "Rakkauden yhtälö" (1995) ja "Viimeinen kierros" (2001). Hän on ollut Kultainen palmu-, Emmy- ja Golden Globe -ehdokkaana.


title: Mansueto Velasco

text: Mansueto "Onyok" Velasco (s. 26. kesäkuuta 1972, Bago City) on filippiiniläinen nyrkkeilijä. Hän voitti olympiahopeaa nyrkkeilyn alle 48 kg sarjassa vuoden 1996 kesäolympialaisissa Atlantassa. Hänen kaksosveljensä Roel Velasco voitti olympiapronssia niin ikään nyrkkeilyssä vuoden 1992 kesäolympialaisissa Barcelonassa.


title: Roel Velasco

text: Roel Velasco (s. 26. kesäkuuta 1972) on entinen filippiiniläinen nyrkkeilijä, joka voitti olympiapronssia nyrkkeilyn 48 kg sarjassa vuoden 1992 kesäolympialaisissa Barcelonassa. Hänen pikkuveljensä Mansueto Velasco voitti olympiapronssia seuraavissa Atlantassa järjestetyissä kesäolympialaisissa. Hän voitti myös hopeaa amatöörinyrkkeilyn maailmanmestaruuskilpailuissa vuonna 1997.


title: Roel Velasco

text: Roel Velasco oli ensimmäinen filippiiniläinen urheilija, joka voitti mitalin Hyvän tahdon kisoissa vuonna 1998.


title: Roel Velasco

text: Hän työskentelee nykyään Filippiinien armeijassa merivoimien palveluksessa ja toimii myös Filippiinien nyrkkeilymaajoukkueen valmentajana.


title: K3b

text: K3b (KDE Burn Baby Burn) on CD- ja DVD-levyjen luontiin tarkoitettu tietokoneohjelma KDE-työpöytäympäristöä käyttäville Unix-pohjaisille käyttöjärjestelmille. Ohjelma sisältää graafisen käyttöliittymän, jolla erilaiset levynluontitehtävät, kuten tavallisissa CD-soittimissa toimivien äänilevyjen luonti erillisistä äänitiedostoista ja CD/DVD levyjen kopioiminen, onnistuvat. K3b:llä onnistuu myös suora levyltä-levylle kopiointi. Kehittyneemmillä käyttäjillä on mahdollisuus muuttaa ohjelman vakioasetuksia paremmin omaan käyttöönsä sopiviksi. Itse levynpoltto tapahtuu K3d:ssä päätteellä (eli komentorivillä) cdrecord tai wodim, cdrdao ja growisofs -työkalujen avustuksella. Versiosta 1.0 lähtien K3d sisältää sisäänrakennetun DVD-levyn tuontiohjelman (”rippaaja”).


title: K3b

text: K3b voitti vuonna 2006 parhaan multimediatyökalun aseman LinuxQuestions.org -sivuston äänestyksessä 70% äänimäärällä.


title: K3b

text: Kuten useimmat KDE -ympäristön ohjelmat, myös K3b on kirjoitettu C++ -ohjelmointikielellä, ja se käyttää graafista Qt-käyttöliittymäkirjastoa. K3b on julkaistu GPLv2-lisenssillä.


title: 8. jääkäripataljoona

text: 8. jääkäripataljoona eli Karjalan jääkärit oli valkoisten itäarmeijan 2. jääkäriprikaatin 4. jääkärirykmenttiin kuuluva joukko-osasto Suomen sisällissodassa. Pataljoonan komentaja oli jääkärikapteeni Lennart Oesch. Pataljoona koottiin Sortavalassa.


title: 8. jääkäripataljoona

text: Pataljoona oli komentajansa Karl Lennart Oeschin perustama. Ja sen esikunta sijaitsi sen muodostamisvaiheessa Sortavalassa ja sen 1. ja 4. komppania muodostettiin Sortavalassa ja 2. ja 3. komppania Elisenvaarassa. Pataljoona kuului sodan alussa 3. jääkärirykmenttiin ja myöhemmin 4. jääkärirykmenttiin.


title: 8. jääkäripataljoona

text:
Pataljoona siirrettiin Tampereen valtauksen jälkeen joukkojen uudelleen ryhmittelyn yhteydessä Antreaan, missä se tulisi osallistumaan Viipurin valtaukseen. Pataljoona lähti matkaan Tampereelta 18. huhtikuuta 1918 ja saapui pataljoonalle määrättyyn kokoontumispaikkaan Antreaan 19. - 20. huhtikuuta 1918.
Pataljoonasta muodostettiin sodan jälkeen Pohjolan Jääkäripataljoona


title: 8. jääkäripataljoona

text: Päällikkö: jääkärikapteeni Karl Gunnar Heinrichs (siirrettiin 26. maaliskuuta 11. jääkäripataljoonan komentajaksi), jääkärikapteeni Aarne Koskenalho (kaatui Raudussa 4. huhtikuuta 1918), jääkäriyliluutnantti Väinö Vilho Lankinen (6. huhtikuuta alkaen). Koottin Sortavalan miehistä.


title: 8. jääkäripataljoona

text: Päällikkö: jääkärikapteeni Kaarlo Kalervo Kari (siirrettiin komppanioineen 6. maaliskuuta 9. jääkäripataljoonaan 3. komppaniaksi), jääkäriluutnantti Armas Heikki Ahlroth myöh. Arajuuri (toimi aikaisemmin komppaniassa joukkueenjohtajana), jääkäriyliluutnantti Kaarle Massinen. Koottin Sortavalan miehistä.


title: 8. jääkäripataljoona

text: Päällikkö: jääkärikapteeni Armas Josef Berg myöh. Perksalo (siirrettiin 24. maaliskuuta komppanioineen 11. jääkäripataljoonaan), jääkäriluutnantti Ensio Edvard Gabriel Groundstroem (ajalla 5. huhtikuuta - 12. huhtikuuta 1918), jääkärikapteeni Einari Walter Weijo. Koottin Elisenvaaran miehistä.


title: 8. jääkäripataljoona

text: Päällikkö: jääkäriyliluutnantti Emil Alfons Hagelberg. Koottiin Elisenvaaran miehistä.


title: 8. jääkäripataljoona

text: Joukkueen varajohtajana jääkärivääpeli Joel Eskola (siirrettiin 9. jääkäripataljoonaan, esikuntavääpelinä ja taistelulähettinä sekä myöhemmin joukkueenjohtajana jääkärivaravääpeli Birger Oscar Geffert, esikuntaupseerina jääkäriluutnantti Yrjö Oskari Hakkila (siirrettiin 9. maaliskuuta 1. komppaniaan joukkueenjohtajaksi), pataljoonan muonitusupseerina jääkärivänrikki Ivar Johannes Heinrich Alexander Hinz (siirrettiin 24. maaliskuuta 4. jääkärirykmenttiin), joukkueenjohtajana jääkärivääpeli Valtteri Roope Karmo (siirrettiin 5. maaliskuuta 9. jääkäripataljoonaan), pataljoonan esikuntavääpelinä jääkärivääpeli Väinö Armas Lindroos (haavoittui 4. huhtikuuta 1918), pataljoonan kuormastopäällikönä jääkärivaravääpeli Taneli Nevala, patajoonan adjutanttina jääkärivänrikki Matti Johannes (Hannes) Olkkonen, lääkintäaliupseerina jääkärivaravääpeli Fredrik Villiam Saarela (siirrettiin 18. jääkäripataljoonaan), pataljoonan esikunnassa muonitusaliupseerina jääkärivaravääpeli Isak Viktor Tuominen, pataljoonan adjutanttina jääkärivaravääpeli Herman Uimonen (siirrettiin 3. maaliskuuta Karjalan 1. rykmentin 2. pataljoonaan).


title: 9. jääkäripataljoona

text: 9. jääkäripataljoona oli valkoisten itäarmeijan 2. jääkäriprikaatin 4. jääkärirykmenttiin kuuluva joukko-osasto Suomen sisällissodassa. Pataljoonan komentaja oli jääkärimajuri Harald Öhquist (Öhquist perusti ja järjesti pataljoonan). Pataljoona muodostettiin rintamalle lähdettäessä 7. ja 8. jääkäripataljoonan miehistä.


title: 9. jääkäripataljoona

text: Pataljoona siirrettiin Tampereen valtauksen jälkeen joukkojen uudelleen ryhmittelyn yhteydessä Antreaan, missä se tulisi osallistumaan Viipurin valtaukseen. Pataljoona lähti matkaan Tampereelta 18. huhtikuuta 1918 ja saapui pataljoonalle määrättyyn kokoontumispaikkaan Antreaan 19.–20. huhtikuuta 1918.


title: 9. jääkäripataljoona

text: Pataljoonasta muodostettiin sodan jälkeen Tampereen Rykmentti.


title: 9. jääkäripataljoona

text: Päällikkö: jääkärikapteeni Wiljo Einar Tuompo (8. maaliskuuta 1918 alkaen ja siirrettiin 25. maaliskuuta 11. jääkäripataljoonaan), jääkärikapteeni Kaarlo Kari, jääkäriyliluutnantti Hilding Hedengren (28. huhtikuuta alkaen).


title: 9. jääkäripataljoona

text: Päällikkö: jääkäriyliluutnantti Väinö Palomäki (6. maaliskuuta 1918 alkaen, palveli aikaisemmin hetken myös 4. komppaniassa).


title: 9. jääkäripataljoona

text: Päällikkö: jääkärikapteeni Kaarlo Kari (siirrettiin komppaniansa kera 25. maaliskuuta 1918 alkaen pataljoonan 1. komppaniaksi), jääkäriyliluutnantti Valter Wisén.


title: 9. jääkäripataljoona

text: Päällikkö: jääkäriyliluutnantti Georg Mandelin (5. maaliskuuta alkaen), 4. komppanianpäällikkönä jääkäriyliluutnantti Arvid Wennerström (siirrettiin 8. huhtikuuta 18. jääkäripataljoonaan), jääkäriluutnantti Oiva Olenius.


title: 9. jääkäripataljoona

text: Pataljoonan aseupseerina jääkärivänrikki Johan Hyvönen (siirrettiin 8. toukokuuta 2. komppaniaan), jääkäriluutnantti Viljo Kauppila (siirrettiin 25. maaliskuuta 11. jääkäripataljoonaan), jääkärialiupseeri Kustaa Jaakko Luoma (siirrettiin 13, huhtikuuta 8. jääkäripataljoonan 2. komppaniaan), pataljoonassa adjutanttina jääkäriluutnantti Onni Parviainen, jääkärialiupseeri Oskar Pirinen (siirrettiin 1. huhtikuuta 5. jääkäripataljoonaan), pataljoonan kuormastopäällikkönä jääkärivaravääpeli Oskar Pyhälahti, jefreitteri Matti Torvikoski (siirrettiin 1. jääkäriprikaatin esikuntaan lähettiupseeriksi), pataljoonan esikunnassa kuormastoaliupseerina jääkärialiupseeri Matti Nöjd myöh. Tyytyä, adjutanttina jääkäriluutnantti Eino Polón (siirrettiin 6. huhtikuuta 4. jääkärirykmentin adjutantiksi).


title: 11. jääkäripataljoona

text: 11. jääkäripataljoona oli valkoisten itäarmeijan 2. jääkäriprikaatin 4. jääkärirykmenttiin kuuluva joukko-osasto Suomen sisällissodassa. Pataljoonan komentaja oli jääkärikapteeni Karl Gunnar Heinrichs, Jääkäriluutnantti Evert Oskar Ekman (30. maaliskuuta 1918 alkaen).


title: 11. jääkäripataljoona


title: 11. jääkäripataljoona

text: Päällikkö: jääkärikapteeni Viljo Einar Tuompo (25. maaliskuuta 1918 alkaen).


title: 11. jääkäripataljoona

text: Päällikkö: jääkäriluutnantti Hugo Henrik Turunen (25. maaliskuuta 1918 alkaen hanet siirrettiin 1. huhtikuuta 1918 komppaniaan joukkueenjohtajaksi Lagerstamin tullessa hänen tilalleen), jääkärikapteeni Karl Harry Lagerstam (1. huhtikuuta 1918 alkaen).


title: 11. jääkäripataljoona

text: Päällikkö: jääkärikapteeni Armas Josef Berg myöh. Perksalo (24. maaliskuuta 1918 alkaen).


title: 11. jääkäripataljoona

text: Päällikkö: jääkäriluutnantti Karl Waldemar Henrikson (siirrettiin 18. jääkäripataljoonaan), jääkäriluutnantti Väinö Armas Kallio.


title: 11. jääkäripataljoona

text: Joukkueenjohtajana jääkäriluutnantti Ernst Reinhold von Essen (siirrettiin 3. huhtikuuta aluksi 4. täydennyspataljoonaan ja edelleen 18. jääkäripataljoonaan), varusaliupseerina jääkärivääpeli Yrjö Kaski, muonitusupseerina jääkärikapteeni Karl Harry Lagerstam (siirrettiin myöhemmin 2. komppanian päälliköksi), adjutanttina jääkärivänrikki Verner August Viklund myöh. Viikla, kuormastonjohtajana jääkärialiupseeri Urho Anselm Viitanen.


title: Kääntöpiiri (kustantamo)

text: Kääntöpiiri oli 1980-luvun lopulla perustettu suomalainen pienkustantamo, joka oli erikoistunut julkaisemaan naiskirjailijoiden kirjoittamaa ja kehitysmaa-aiheista kirjallisuutta. 1990-luvun alussa yhtiö julkaisi lehteä "Kääntöpiiri: Naisten kirjallisuus- ja kulttuurilehti". 1990-luvun lopulla julkaisutoiminta loppui ja Like-kustantamo osti yhtiön. Kääntöpiiri toimi Liken piirissä muutaman vuoden ajan erillisenä yhtiönä kunnes sulautettiin lopullisesti Likeen.


title: Bobby Bauer

text: Robert Theodore "Bobby" Bauer (16. helmikuuta 1915, Waterloo, Ontario – 16. syyskuuta 1964) oli kanadalainen ammattijääkiekkoilija, joka pelasi 10 kautta National Hockey Leaguessa seuranaan Boston Bruins. Hänen pelipaikkansa oli oikea laitahyökkääjä.


title: Bobby Bauer

text: Woody Dumart ja Milt Schmidt, olivat Bauerin ketjukavereita seuran voittaessa kaksi Stanley Cupia 1939 ja 1941. Kolmikko oli pelannut yhdessä jo Kitchener Greenshirtsissä OHA-sarjassa ja tuli tunnetuksi nimellä Kraut line. Bauer saavutti 260 tehopistettä 328 ottelussa, vaikka palveli aktiiviaikanaan Kanadan kuninkaallisissa ilmavoimissa toisessa maailmansodassa.


title: Tanskan–Preussin sota

text: Tanskan-Preussin sota (myös Saksan-Tanskan sota ja Schleswigin sota) tarkoittaa kahta Tanskan ja Preussin välillä käytyä sotaa:


title: Harlem Globetrotters

text: Harlem Globetrotters on näytösotteluita pelaava yhdysvaltalainen koripallojoukkue, joka peleissään yhdistää urheilun viihteeseen.


title: Harlem Globetrotters

text: Joukkueen perusti Abe Saperstein vuonna 1926 Chicagossa, mutta seura otti nimeensä sanan "Harlem" korostaakseen taustaansa Yhdysvaltain afroamerikkalaisen väestön piirissä. Vuosien mittaan Globetrotters on pelannut yli 20 000 ottelua 118 maassa.


title: Elisabeth Tarras-Wahlberg

text: Astrid Birgitta Elisabeth Tarras-Wahlberg (o.s. von Engelhardt, s. 15. syyskuuta 1950 Kristianstad, Ruotsi) on ruotsalainen hovimarsalkka. Hän toimi Ruotsin hovin tiedotuspäällikkönä vuosina 1995–2004.


title: Elisabeth Tarras-Wahlberg

text: Vuosina 1973–76 Tarras-Wahlberg toimi Svenska institutetin tiedotus- ja lehdistösihteerinä sekä Aktuellt om Sverigen toimittajana. Vuonna 1976 hän aloitti kuninkaankanslian lehdistöassistenttina. Vuodesta 1979 vuoteen 1987 hän toimi lehdistösihteerinä hovimarsalkan virastossa. Vuonna 1988 Tarras-Wahlberg aloitti hovin lehdistöpäällikkönä ja toimi virassa vuoteen 1995 saakka, jolloin hänestä tuli hovin tiedotuspäällikkö. Nykyisin hän toimii hovimarsalkkana. Hän on työskennellyt myös TV4:n kuninkallisiin liittyvien asioiden raportoijana ja Qatarin emiirin neuvonantajana.


title: Eric Hosking

text: Eric Hosking OBE (2. lokakuuta 1909 Lontoo-22. helmikuuta 1991 Lontoo) oli englantilainen valokuvaaja, joka tuli kuuluisaksi lintukuvistaan.


title: Eric Hosking

text: Hoskingin ura alkoi 1929. Hän kokeili erilaisia lintukuvauksen tekniikoita uransa ensimmäisenä vuosikymmenenä, mutta vailla ihmeempää kaupallisata menestystä. Hän käytti ensimmäisenä salamaa lintuja kuvatessaan. Hän pääsi yleisön tietoisuuteen vasta onnettomuuden kautta, median uutisoidessa sen näyttävästi: kuvaustilanteessa lehtopöllö hyökkäsi hänen kimppuunsa ja kynsi puhkaisi hänen vasemman silmänsä. Tapahtuma toi hänelle runsaasti julkisuutta ja sitä kautta avautuivat markkinat hänen lintukuvilleen.


title: Eric Hosking

text: Hoskingin kuuluisin valokuva on kuva tornipöllöstä saaliin kanssa vuodelta 1934. Hänen luetuin kirjansa on omaelämäkerta "An Eye for a Bird" vuodelta 1970. Hän oli yksi niistä harvoista, joka ansaitsi elantonsa pelkästään lintuja valokuvaamalla. Hän kuvasi yli 2 000 lintulajia ja hänen kuva-arkistossaan oli 250 000 mustavalko- ja 100 000 värikuvaa.


title: Eric Hosking

text: Hosking oli Nature Photographic Societyn puheenjohtaja, British Ornithologists' Unionin varapuheenjohtaja, Royal Society for the Protection of Birdsin varapuheenjohtaja, British Naturalists' Associationin varapuheenjohtaja ja Royal Photographic Societyn kunniapuheenjohtaja. Hänet palkittiin RSPB:n kultaisella mitalilla 1974 ja lyötiin ritariksi 1977 ansioistaan luonnonhistoriallisista valokuvista ja työstään linnustonsuojelussa.


title: Eric Hosking

text: Hoskingilta on julkaistu suomeksi teos "Linnut ja linnunpesät" (1972, WSOY, ISBN 951-0-00143-0), yhdessä Winwood Readen kanssa.


title: Aleksis Kiven koulu

text: Aleksis Kiven peruskoulu sijaitsee Helsingin Porvoonkadulla, Alppiharjun kaupunginosassa Harjun osa-alueella. Koulussa opetetaan oppilaita luokilla 1–9.


title: Aleksis Kiven koulu

text: Aleksis Kiven peruskoulun kiinteistössä toimii myös muutamia Kalasataman peruskoulun (ent. Brahenpuiston koulu, ent. Ebeneser-koulu) luokkia.